text:
1. desember 2017
Tað vóru tvey lið í hvør sínum enda á stigatalvuni, ið hittust í Kollafirði mikukvøldið.
Hoyvíkingar skuldu royna at halda fast í Neistanum, ið lá á odda orsaka av fleiri leiktum dystum, meðan kollfirðingar skuldu royna at spæla seg inn aftur í kappingina eftir eina trupla byrjan.
Felags fyri hesi bæði liðini var, at tey í seinastuni høvdu spælt nógvar tættar dystir. Hjá hoyvíkingum var tað eydnast betur at fáa dystirnir at koppa sín veg, meðan kollfirðingar ikki høvdu havt eins stórt hepni við hesum.
Høvdu vit eisini í huga teir søguligu dystirnir millum liðini tey seinastu árini, so var lagt upp til ein spennandi dyst, hóast stigatalvan ikki gav ábendingar um hetta.
Dysturin byrjaði eisini javnt teir fyrstu sjey minuttirnar og fjøruti sekundini. Støðan var nevnliga tá bert 0-1 til okkum, eftir at Vilhelm hevði skorað í fyrsta álopinum. Ári hjá okkum fekk forðað fyri øllum skotum uttanifrá, og verjan loyvdi ikki nógvum ígjøgnum.
Í hinum endanum høvdu vit hug at tveita bóltin burtur í so ofta, og vóru ikki nóg neyvir tá vit so komu til skot, so dysturin byrjaði við einum sonnum málturki.
Men so kom hol á tá ið knappir átta minuttir vóru leiktir. Hilmar Leon leyp upp og skoraði til 0-2, Ári helt fram at bjarga, og eftir einar 11 minuttir var støðan brádliga 0-5 og KÍF tóku time-out.
Hetta eydnaðist væl í fyrstu atløgu, tí vinstri vongurin hjá kollfirðingum setti fikst bóltin í netið úr sera spískari støðu.
Løtu seinni minkaði munurin aftur eftir skjótálop, men Vilhelm fekk økt aftur til 2-6.
Og so steðgaði alt upp hjá okkum. Eftir tvey langskot og eitt skjótálop var støðan 5-6.
Sonni tók tí time-out tá ið einir sekstan minuttir vóru farnir.
Tá spælið var tikið upp aftur, hamraði Vilhelm ein bólt í trýkantin og inn í málið, áðrenn hinir svaraðu aftur við einum strikumálið til 6-7.
Síðani sóu vit ein tvídyst millum málverjarnar báðar, Ára hjá okkum og Jaspuri hjá teimum.
Eftir at hesir høvdu framt einar tríggjar góðar bjargingar í part, eydnaðist tað kollfirðingum at javna til 7-7 eftir slakar tjúgu minuttir.
Eftir enn eina góða bjarging frá Jaspuri, eydnaðist tað eisini kollfirðingum at leggja seg fram um, hóast teir brendu eitt brotskast móti Jensi.
Vinstri vongurin hjá kollfirðingum, Rúni, kom nevnliga aftur í eina spíska støðu, har hann megnaði at leggja bóltin í málið. Okkara egni Rúni svaraði aftur við einum bovlingkasti, ið streyk millum beinini á einum verjuleikara. Men í hinum endanum fingu vit ikki steðgað kollfirðingum hesa løtuna.
Eitt langskot gjørdi støðuna til 9-8, áðrenn Jaspur bjargaði einum brotskasti og kollfirðingar øktu til 10-8 við einum flúgvara.
Tað eydnaðist okkum at bøta um støðuna og vit fingu minkað um munin niður í 11-10 tá ið einir tveir minuttir vóru eftir av hálvuni. Men eftir ein retur og enn eitt skjótálop, máttu menn fara til hálvleiks við støðuni 13-10 til KÍF.
Eitt sera vánaligt úrslit eftir at hava verið á odda 5-0 eftir ellivu minuttum. Alt ov nógvar tekniskar villur og óneyv skot høvdu við við sær at kollfirðingar sótu á dystinum restina av hálvleikinum.
Í seinnu hálvu byrjaðu kollfirðingar eisini við bóltinum, og skoraðu skjótt til 14-10, men tað vóru kortini vit, ið byrjaðu hálvleikin best.
Eftir einar sjey minuttir høvdu vit, eins og í fyrru hálvu, skorað fimm ferðir á rað til støðuna 14-15. Hetta eftir at Ári aftur hevði spælt seg heitan. Hetta úrslitaði, eins og í fyrru hálvu, í at kollfirðingar tóku time-out.
Dysturin javnaði seg aftur, og eftir einar tólv minuttir var javnt 16-16. Spenningurin breiddi seg í høllini. Báðar áskoðarafjøldirnar fóru at díkja á sínar menn, og stundum ljóðaði tað eins og tað gjørdi í summum av tiltiknu dystunum í Kollafirði fyri fáum árum síðani.
Eftir slakar fjúrtan minuttir vóru kollfirðingar aftur á odda, 17-16 og Sonni tók enn eitt time-out. Hetta bøtti ikki fyri at vit gjørdu nógvar tekniskar villur í dag, tí í næsta álopinum tveittu vit bóltin burtur enn einaferð og støðan gjørdist 18-16 eftir skjótálop.
Vit komu aftur við Rúna og Hans Kára, ið fingu javnað til 18-18, og kundu lagt okkum fram um eftir sekstan minuttum, tá ið Ári framdi enn eina bjarging. Men eitt innspæl var ikki nóg neyvt, og kollfirðingar fóru í skjótálop og løgdu seg á odda aftur.
Nú royndu vit nakað heilt annað. Vit fóru at spæla við sjey monnum í álopinum. Hetta skuldu vit ikki gjørt.
Vit tveittu bóltin burtur alt fyri eitt, og bólturin endaði í okkara tóma málið. Álopið eftir brendu vit eitt skot og søgan endurtók seg. Sostatt var støðan 21-18.
Vit fóru aftur at spæla vanligan hondbólt, og fóru so við og við at hála inn aftur.
Eftir tjúgu minuttum sleyt Vilhelm seg ígjøgnum til 22-20, samstundis sum ein kollfirðingur fekk eina útvísing.
Vit spældu breitt til Pætur, ið minkaði um munin til 22-21.
Kollfirðingar lótu málverjan vera inni í undirtalsstøðuni, men tað eydnaðist teimum kortini at spæla eitt langt álop, ið endaði við at teir gjørdust fullmannaðir í somu løtu teir fingu brotskast og aftur øktu.
Stutt eftir kom ein óheppin støða fyri. Sigmundur Nolsø fekk bóltin á strikuni og fekk undir stórum trýsti – so stórum at annar skógvurin lá eftir – sent eitt hart skot avstað, ið brast í andlitið á Jaspuri í málinum. Tíðin varð steðgað, og kollfirðingar áttu bóltin.
Tað eydnaðist okkum at vinna bóltin í næsta álopinum, og Niklas streyk avstað og var fýrdur so at vit áttu brotskast og ein kollfirðingur mátti út. Hilmar Leon skoraði og stutt eftir brendu kollfirðingar aftur, so at Pætur kundi skora eftir yvirtalsspæl. Nú var aftur javnt 23-23, og bert fimm og ein hálvur minuttur vóru eftir at leika.
Kollfirðingar svaraðu aftur við einum strikumáli, og tað sama gjørdu vit løtu seinni, so at støðan var 24-24 við fýra minuttum eftir.
Eftir eitt langskot var støðan 25-24 og tríggir minuttir vóru eftir. Ein hálvan minutt seinni varð Hilmar Leon steðgaður heldur ógvusliga, so at ein kollfirðingur mátti út í tveir minuttir.
Yvirtalsspælið var hesaferð til Leiv, ið skoraði trygt til 25-25.
Aftur spældu kollfirðingar við fimm áleyparum í undirtalsstøðu, og aftur eydnaðist tað teimum at spæla leingi áðrenn teir skoraðu til 26-25. Klokkan vísti nú 58:50.
Helst var bert eitt álop eftir hjá okkum at javna í, og vit tóku time-out fyri at avráða hvussu hetta skuldi spælast.
Vit høvdu framvegis ein hálvan minutt í yvirtali, og beint sum hendan tíðin rann út, gjørdist Hilmar Leon fríur á vinstra bakki, men hann brendi móti stórspælandi Jaspuri í málinum.
Tjúgu sekund vóru eftir og kollfirðingar tóku time-out fyri at vera vísir í at ikki missa sigurin.
Hinvegin høvdu vit eina greiða ætlan í verjuni, at lata teir spæla seg til ein møguleika í høgru síðu. Hetta eydnaðist, skotið kom úr høgru við einum átta sekundum eftir, og Jens tók tað. Men bólturin sprakk ov langt burtur, tað eydnaðist ikki at fáa hann í spæl nóg skjótt og so var dysturin av.
Vit høvdu heldur óvæntað tapt móti botnliðnum. Men tað er ikki so óhugsandi at tapa, tá ið vit spæla so óneyvt í álopinum. Tá verða vit revsaðir móti øllum liðum í kappingini.
Vit kunnu takka Ára fyri, at vit yvirhøvur vóru við í dystinum so leingi, tí sjálvt hondbóltsspælið líktist mest tí sum vit sóu í Vestmanna fyri einum mánaða síðani.
Tað er lætt at siga at vit í báðum førum hava møtt tveimum málverjum í toppformi, men tað má vera okkurt galið við álopsspælinum, tá liðið kann fara ígjøgnum so stórar málturkar sum talan hevur verið um í fleiri dystum í ár.
Venjarar og leikarar vita hetta betri enn eg, og har er enn nógv at arbeiða við á unga liðnum.
Sunnudagin skulu teir aftur á vøllin, tá ið H71 tekur móti StÍF klokkan 16.
Vónandi síggja vit neyðuga neyvleikan tá.
Dómaraseðil ((Christian Martin Dam á Facebook)
Vit hava tíanverri ongar myndir frá dystinum.
11. desember
11. desember
11. desember
10. desember
7. desember
4. desember
1. desember
27. november
27. november
19. november
Hondbóltsfelagið H71
Hoyvíkshøllin
Postsmoga 1067
FO-188 Hoyvík


c: text/html

text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
tirsdag den 6. maj 2014
Kraddaratrýeinigheitin: Kringvarpið, Fólkafl og stórkapitalurin
Men tað er tað ikki, tí myndin er tillagað til dreymin um, at public service merkir, at rán av fólksins ogn verður framsett sum tað brotsverk tað er, eisini hóast brotsverkið verður legitimerað við, at man kallar tað politikk.
Í morgin er fundur í makrebólkinum hjá samgonguni um makrelbýtið 2014. Tað sum fer fram er í stuttum, at politiska valdið leggur ráð saman við vinnulígum valdi um, hvussu fólksins ogn kann verða rænd, og hvussu man kann sleppa væl frá tí. Og frá public service miðlastovninum verður ikki spurt, hví politikararnir eru blivnir korruptir, nei, Óluva Zachariasen í Kringvarpinum spyr Bárður Nielsen í fíggjarnevndini, hvussu nógv hann heldur avlátsgjaldið so skal vera, nú hann sigur, tað skal vera meira, enn hinir halda tað skal vera.

robotstxt: allowed

filter: keep


text:
Mortan bjóðar John Reid av
Mortan Enni | 18/04/15
Júst sum eg helt, at eg hevði funnið lykilin til at finna tey røttu úrslitini í Effo-deildini, datt alt á gólvið aftur. Tað vísir seg, at øll eru før fyri at taka stig frá øllum. Kappingin er sera jøvn í ár. Kappingin hevur altíð verið jøvn tey árini, TB hevur verið í bestu deildini, síðan 27 umfør komu í gildið.
Tað gekst illa hjá bæði mær og Pæturi seinast. Eg fekk tvey røtt skot, men ongan fulltreffara. Pætur fekk 1 rætt skot, og ein fulltreffara; tað neit svárt hjá mær, at hann fekk rætta fulltreffaran í B36 móti TB. Eg havi tó leiðsluna enn.
Gestir: 15 stig
Mortan: 16 stig
Gesturin hesa vikuna er John Reid Nybo. Hann leirvíkingur og spældi øll barnaárini við LÍF, men sum hjá so mongum øðrum, endaði ein bráður knæskaði einari komandi yrkisleið á tindunum. Nú er John Reid íðin viðhaldsmaður hjá Víkingi.
7.umfar
FC Suðuroy-HB
John Reid
Heilt klárt, botnur móti toppi, ella HB eigur at enda rímiliga ovarliga, og líkamikið hvat, so fer FC Suðuroy at mynda botnin. Gamaní hava suðringarnir styrkt sær hópin nakað, men tað verður neyvan nokk móti bygdamonnunum úr HB. FCS-HB 0-4
Mortan
Eg havi sæð fleiri dystir millum vágbingar og HB gjøgnum tíðirnar. Sunnanmenn sýna ein heilt serligan hugburð, tá teir spæla móti HB og serliga á Eiðinum, har HB ikki hevur tað lætt. Nú FCS vann á AB og HB er í einari lítlari kreppu, tí teir hava ilt við at skora, er hesin dysturin eitt sindur ringur at tippa. Veðurforsøgnin sigur norðan og 10 m/s, tvs tað verður dýrdarveður á Eiðinum leygardagin. Uttan vind á Eiðinum, vænti eg at HB finnur ”HB-spælið” fram, og teir vinna dystin. Um veðurforsøgnin ikki heldur, so verður HB í svárum trupuleikum. FCS-HB 0-2
Á myndini omanfyri sæst Víkingafjepparin John Reid
NSÍ – AB
John Reid
NSÍ eru komnir væl frá byrjan, er oddalið og hevur ein glóðheitan áleypara. Soleiðis sum NSÍ spælir í løtuni, og havandi í huga, at teir pent sagt bankaðu HB í seinasta í seinasta umfarið, so trúgvi eg uppá ein 1’ara. Tað er ikki fyri at taka nakað frá AB, teir hava givið nógvum liðum skarpan gang, men eg trúgvi bara ikki, at teir gera nakað við NSÍ við Løkin. NSÍ-AB 3-1
Mortan
AB tapti móti FCS. NSÍ vann móti HB. Alt annað líka, eigur NSÍ av vinna móti AB við Løkin. Nei, ikki í mínum hugaheimi. NSÍ fer at fáa eitt skot fyri bógvin. AB hevur spælt allar sínar dystir í ræðuligum veðri. Teir hava eina góða verju, ið saktans kann halda málið reint, og um teir finna útav at brúka vongspælið við nøkrum innleggum, fer Jógvan Andrias Nolsøe heilt sikkurt at skora eitt mál. AB vinnur óvæntað. NSÍ-AB 1-2
ÍF – B36
John Reid
Eg veit ikki heilt hvat man skal siga um hendan dystin. ÍF spælir ikki til sítt besta, og nú Lawal hevur aftur fingið leikbann, dugi eg illa at síggja, at teir vinna henda dystin. B36 er eitt for gott lið til at blaka alt vekk í Fuglafirði, gamaí, hevur ÍF heimabanafyrimun, eg ivist í, um eg skal siga 2 ella X, eg helli meira til ein 2’ara. ÍF-B36 0-2
Mortan
Hesin dysturin er 50/50. Avgerandi munurin verður, hvør finnur dagsformin. ÍF hevur í øllum dystunum skapað hópin av málmøguleikum við góðum kontraspæli, og B36 ynskir einamest at halda uppá bóltin og trýsta mótsøðuna í botn við áhaldandi ”aftur og fram” spælið. Bæði liðini fara ónøgd av vøllinum við javnleiki. ÍF-B36 1-1
KÍ – EB/Streymur
John Reid
Eg veit ongantíð, hvar eg havi KÍ, líkamikið hvat teir gera ella hvussu teir styrkja seg, so kann alt henda, hesaferð hava teir so heimavøll móti einum nógv “viknaðum” liði úr Sundalagnum, tá eg sigi viknaðum, meini eg samanborið við undanfarin ár, EB/Streymur hevur eitt ungt lið, ið spælir uttan nakað press, teir møta KÍ í Djúpumýru og av tí havi eg valt at seta eitt X Javnleikur í Klaksvík. KÍ-EB/Streymur 1-1
Mortan
KÍ hevði ynskt sær aðra byrjan á kappingina. Tap móti HB á heimavølli, tap móti B36 í Havn og tap móti ÍF í Fuglafirði kann sjálvt henda fyri teir bestu. Trupulleikin hjá KÍ er, at teir hava ikki tikið av teimum málmøguleikum, sum teir hava spælt seg til, og teir spæla seg til kjansir. Viðhaldsfólkini í Klaksvík fara uttan iva at geva heimaliðnum ein óneyðugan fjáltur, men tá KÍ so smátt er farið at ressast, vænti eg, at sterki verjumúrurin hjá sundalagsmonnum verður niðurbrotin. KÍ-EB/S 3-0
TB – Víkingur
John Reid
Vit hava ikki havt tað lætt við Stórá, flest øll lið hava tað ringt har, TB hevur eitt gott lið í ár, og tað er við Stórá, teir skulu hava stigini, Bárður og Hans Jørgen vera nokk ikki við til hesa uppgerðina, men maður kemur í mans stað. Finnur og Lava eru komnir væl í gongd við kappingina, og hóast vit bara hava 10 stig, so hava vit ikki tapt í ár, og tað gera vit heldur ikki hettar umfarið. Eg trúgvi uppá ein tepran sigur til okkum við Stórá. TB-Víkingur 1-2
Mortan
TB má spæla sítt besta spæl higartil, um vinnast skal á Víkingi. Víkingar hava eina strerka breidd og góðar profilar í Lava, Súna Olsen, Finni Justinussen og nú tvær ferðir Vatnhamar. Tað verður ein javnur dystur, tí bæði liðini fara at hava stóra virðing fyri hvør øðrum. TB hevur eitt rímuligt tak á Víkingi á heimavølli, og við hesum í huga tippi eg javnleik, tí liðini spæla nógvar javnleikir. TB-Víkingur 2-2


text:
Nótaskip skrivar: Frá maraknaðarskipan til politiska útluting
politikkur10-03-2017 - 15:44 - Jóanis Nielsen
Tann yvirskipaða yvirskriftin fyri fiskivinnunýskipanina hjá sitandi samgongu hevur verið, at vit skulu fara frá politiskari útluting til eina marknaðargrundaða skipan.
Nú vit síggja uppskotið hjá samgonguni til fiskivinnunýskipan, mugu vit bara staðfesta, at tað er júst tað øvugta, sum hendir.
Vit hava eina marknaðargrundaða skipan. Innanfyri galdandi fiskivinnulóggávuna hevur borið til at keypa og selja fiskidagar og eginkvotur.
Tað kann neyvan vera onnur orsøk til hetta, enn at politiska skipanin hevur havt ynski um, at vinnan sjálv skuldi syrgja fyri teimum neyðugu tillagingunum fyri at fáa eina lønandi vinnu.
Og vinnan hevur sanniliga brúkt henda møguleika. Innan fyri karmarnar av verandi skipan er farið fram uppkeyp av skipum og kvotum, samanleggingar av loyvum o.s.fr., við tí endamáli at fáa ein lønandi rakstur.
Lat okkum bara taka nótaskipini sum dømi. Tá skipatalið varð upp á tað mesta, vóru 21 skip við nótaloyvum. Tað vóru nakrir dugnaligir reiðarar, sum fingu tað at bera til, og við tí avlopi, sum teir megnaðu at fáa í raksturin, keyptu teir onnur skip og loyvir, sum skapti grundarlag fyri at byggja nýggj og effektiv nótaskip. Nú eru tey bara 7 í tali.
Soleiðis virkar ein marknaðargrundað skipan. Tað er rætt, at teir, sum hava selt, hava fingið ein vinning, men har er ábyrgdin hjá politikarunum. Teir kundu fyri langari tíð síðan havt lóggivið fyri at brandskatta henda vinning.
Lógaruppskotið um fiskivinnunýskipan er fløkt og so ógreitt, at tað ber ikki til at meta um, hvørjar avleiðingarnar verða. Men greitt er, at vit nú fara yvir til eina reindyrkaða politiska útluting. Lógin gevur einum persóni, sum er landsstýrismaðurin í fiskivinnumálum, fríar hendur til gjøgnum eina ørgrynnu av kunngerðarheimildum at stýra fiskivinnuni, júst sum honum lystir.
Samanumtikið er hetta uppskotið als ikki klárt at leggja fyri løgtingið. Tá vit, sum starvast í vinnuni, ikki kunnu gjøgnumskoða avleiðingarnar, og tá Fiskimálaráðið ikki hevur serligan hug at greina útrokningarnar, sum liggja aftanfyri uppskotið, er støðan torfør.


text:
Annað drúu- og fruktbrennivín
Italienskt brennivín framleitt av restum av víndrúvum.
Á goymslu
Klaksvík, Miðlon, Norðskáli
Calvados við einum gyltum brúnum liti. Angi og smakkur er frískur, við tónum av hasselnøtum, bananum og eitt sindur av krydd. Hóskar væl at drekka afturvið ymiskum dessertum, so sum ísi.
Á goymslu
Hjalla, Klaksvík, Drelnes, Miðlon
Brandy frá kenda vínhúsinum Torres. Anga av turkaðum fruktum og nakað av kanel. Bleytan smakk.
Á goymslu
Saltangará, Hjalla, Klaksvík, Drelnes, Miðlon, Miðvágur, Norðskáli
Brandy, ið hevur ein gyltan brúnan lit. Bleytan og rundan smakk. Hóskar aftur við kaffi.


text:
Soleiðis sært tú IKTUS
Tað eru í hvussu er 4 háttir at síggja rásina IKTUS digitalt:
1) Tann fyrsti er við einum sjónvarpi, sum hevur DVB-T móttakara innbygdan, tað hava fleiri nýggj flatsjónvørp.
2) Tann næsti hátturin er við einum leysum DVB-T móttakara, t.d. Televarpsmóttara.
3) Tann triði er við einum hardiskupptakara við innbygdum DVB-T móttakara
4) og til seinast við einari farteldu við innbygdum DVB-T ella leysum DVB-T USB stikki.
Allir háttirnir hava sjálvandi brúk fyri eini UHF antennu, sum t.d. Televarpshyggjarar longu hava.
Leitast skal á "Digital tuner" eftir digitalum rásum.
NB! Minnist til at stilla klokkuna á føroyska tíð (GMT +0), so blívur klokkan á EPG ella info skráini røtt.
Sendinetið:
IKTUS verður sent, sum er, talgilt (digitalt) á sendinetinum hjá R2Net frá hesum sendarum:
Í Søldarfirði*, sum sæst í Skálafirði, Runavík og Saltnes – á 546 Mhz (kanal 30, pol.H) - nýggjur frekvensur!
Á Nólsoynni, sum sæst í miðstaðarøkinum, og í parti av Skálafjørðinum og Sandoynni - á 578 Mhz (kanal 34, pol.H) -
Á Nólsoynni, sum sæst í miðstaðarøkinum, og í parti av Skálafjørðinum og Sandoynni - á 578 Mhz (kanal 34, pol.H) -
Á Varða, sum sæst í Tórshavn, á Argjum og á Toftum - á 554 Mhz (kanal 31, pol.H) -
Á Oyrnafjalli í Suðuroynni, sum sæst á Tvøroyri (skjótt eisini Øravík og parti av Fámjin) - á 530 Mhz (kanal 28, pol.H) -
Á Spinunum í Suðuroynni, sum sæst uttast í Vági og parti av Porkeri (frá minnisvarðanum og eystureftir) - á 570 Mhz (kanal 33, pol. H) -
Í Vági frá sendara omanfyri bygdina, røkkur eisini til Akrar - á 554 Mhz (kanal 31, pol. H) -
Í Vági frá sendara omanfyri bygdina, røkkur eisini til Akrar - á 554 Mhz (kanal 31, pol. H) -
Á Gøtueiði, sum sæst í Gøtunum – á 538 Mhz (kanal 29, pol.H) -
Í Norðragøtu, sum sæst í Gøtunum - á 570 Mhz (kanal 33, pol.H) -
Á Varmakeldu, sum sæst í Kambsdali og Fuglafirði - á 530 Mhz (kanal 28, pol.H) -
Á Klakki, sum sæst í Klaksvík og Leirvík - á 554 Mhz (kanal 31, pol.H) -
*Hetta er ein nýggjur frekvensur, 14. nov. 2014!
*Hetta er ein nýggjur frekvensur, 14. nov. 2014!
NB! Fyri at síggja IKTUS digitalt má ein hava beinleiðis sýni, við ongum fjalli uppfyri, til ein av sendarunum, ið senda IKTUS. Leita á digital tuner.
Sí teigin "Trupulleikar", um tit hava trupulleikar við at myndin frystir ella ikki kemur fram.
Vegleiðing at leita IKTUS inn á nýggjum Televarpskassum er her: FT001-HD, TV HD-2, og Samsung sjónvarp.
Broytingar í frekvensum kunnu koma fyri, sí heimasíðuna!


text:
Rakel Helmsdal, sjálvstøðugt listafólk / independent artist
CV
F. 25. september í 1966
Rithøvundur / Author:
hevur skrivað barna– og ungdómsskaldsøgur, stuttsøgur til vaksin, ævintýr, sjónleikir, myndabøkur o.a. Skrivar saman við Áslaug Jónsdóttir og Kalle Güettler bøkurnar um skrímslini. Les meira her:
Has written 19 books for all ages. See HERE
Marionettleikhússtjóri og -leikari / Marionett Theater Manager and Marionetteer
Setti í 2011 á stovn marionettleikhúsið Karavella Marionett-Teatur, sum er eitt einkvinnu marionettleikhús, sum ferðast um alt landið.
Founded in 2011 the Karavella Marionett-Teatur, a one woman marionette theater. Read more HERE.
Skriviskeið / Writing Courses
Hevur síðani 1996 havt skriviskeið, á kvøldskúla, úti á skúlum og nú á Listaskúla Føroya.
Has been giving writing classes since 1996.
Myndlist / Art
Arbeiddi nógv ár sum grafikari hjá Jarðfeingi, hevur gjørt og hildið ymsar heimasíður. Tekur sær av øllum pr-tilfarið til Karavella Marionett-Teatur.
Byrjaði í 2015 at arbeiða við trývíddar myndlist
Verkætlanarleiðari:
Stendur saman við Hedvig Westerlund-Kapnas fyri ungdómsmentanarstevnunum hjá Norðurlandahúsinum: Ung í Føroyum. Hevur verið verkætlanarleiðari hjá Savnsfagnaðinum og framleiðslustjóri fyri leikinum Álvaleikur hjá Havnar Sjónleikarfelag. Fyrireikaði sum umboð fyri Rithøvundafelagið verkætlaninar “Skrivikapping fyri 9. flokkar” og “Kom og les – barna- og ungdomsbókmentadagar”.
Heiður:
- 2016: Hon, sum róði eftir ælaboganum fekk Barna- og ungdómsheiðursløn Útnorðurráðsins
- 2016: Hon, sum róði eftir ælaboganum á IBBY Honor List 2016
- 2015: Hon, sum róði eftir ælaboganum tilnevnd Barna- og ungdómsheiðursløn Útnorðurráðsins
- 2015: Tilnevnd ALMA (Astrid Lindgren Memorial Award)
- 2014: Tilnevnd ALMA (Astrid Lindgren Memorial Award)
- 2013: Barnamentanarheiðursløn Tórshavnar Býráðs fyri bøkurnar og leikirnar Skrímslini og Veiða vind
- 2013: Tilnevnd ALMA (Astrid Lindgren Memorial Award)
- 2013: Klandursskrímsl tilnevnd Barna- og ungdómsbókavirðislønina Norðurlandaráðsins (Ísland tilvendi bókina).
- 2012: Veiða vind tilnevnd Nordisk Børnebogspris
- 2011: Skrímslahæddir tilnevnd Fjörðuverðlaun í Íslandi
- 2009: Várferðin til Brúnna tilnevnd Barna- og ungdómsheiðursløn Útnorðurráðsins
- 2008: Virðisløn í stuttsøgukapping um at skriva stuttsøgu til ungdóm fyri Spitølsk
- 2007: Barnabókaverðlaun Menntaráðs Reykjavíkur fyri Stór skrímsl gráta ikki
- 1996: Barnabókaheiðursløn Tórshavnar Býráðs fyri Tey kalla meg bara Hugo
Persónligt:
Foreldur: Ole Jakob Nielsen, trælistamaður og Guðrið Helmsdal, yrkjari.
Systkin: Gudmund Helmsdal Nielsen, MA. í miðlavísind.
Børn: Gwenaël Akira Helmsdal Carré, f. 1994, Felisia Jógvansdóttir Helmsdal, f. 2002 og Sirius Jógvansson Helmsdal, f. 2006.
Gift við Jógvan Olsen, urtagarðsmanni og røktarleiðara.
Hevur búð meginpartin av lívinum í Havn, tó eisini 5 ár í Fraklandi.
Útbúgving og starv: studentsprógv og nógv skeið innan sjónleik og bókmentir, hevur arbeitt á bókasøvnum, skrivstovum og starvsstovum og sum urtagarðskvinna. Hevur eisini fingist nógv við sjónleik.
Hevur síðani 2013 arbeitt sum fulltíðar listafólk við at skriva og sum leikhússtjóri á Karavella Marionett-Teatri. Hevur høvundaverkstovur á Listaskúla Føroya, er verkætlanarleiðari fyri Ung í Føroyum saman við Hedvig Westerlund umframt annað freelance arbeiði.
Samband:
Tlf.: oo298 216596
t-postur: rakel(kurla)helmsdal.fo
handan Á 3B
100 Tórshavn


text:
Nýggj meting um búskaparstøðu og –útlit er nú tøk
Hagstovan hevur fyrr í summar gjørt upp bruttotjóðarúrtøku og virðisøking í ársins prísum fyri 2014 og 2015, og nú hava Búskaparráðið og Hagstovan við betraðum grundarlagið í felag mett um búskapargongd og –útlit fyri árini 2016, 2017 og 2018. Fyri 2017 og 2018 verður vøksturin í bruttotjóðarúrtøkuni í ársins prísum framroknaður til ávikavist 6,0% og 4,1%. Hetta merkir, at vit í ár sannlíkt hava nøkulunda sama vøkstur í mun til gongdina seinastu 3 árini, men at útlit eru til minni, hóast enn lutfalsliga stóran, vøkstur í 2018.


text:
Teldutala
Eftir triðju sendingina hjá Suna Merkistein um Móðurmálið eri eg so ovurhonds fegin um tað - móðurmálið - og mani fram allar tær minnismyndir uttan úr heimi, tá fólk hava spurt, hvat tað er fyri mál, vit tosa okkara millum á bensinstøðini ella matstovuni í tí fremmanda.
“Gee, it’s the perfect spy language” og “Fantastic, you have to read the story of the Code Talkers”, siga tey.
Í báðum førum fór eg at fregnast og síðan at fegnast um spy language og Code Talkers, og at vit yvirhøvur hava eitt mál, sum er okkara egna. Hinvegin, at verið málleysur føroyingur er so óhugsandi, at eg fati ikki tankan um tankan. Men í Hetlandi kenna tey hann.
Og onkur hava verið har og hugt niður í avgrundina, har einki føroyskt mál var at finna, eisini í okkara tíð. Fyrst og fremst studentaskúlanæmingarnir Elin Henriksen og Hermann Oskarsson, sum í 70’unum ikki sluppu at tosa føroyskt í Lærdómshoydølum.
Demonstrativt setti tilkallaði danski próvdómarin seg at blaða í Berlingaranum, sum rakk út um alt borðið, meðan minnimenti kolinibúgvin talaði fyri seg - á føroyskum.
Síggi fyri mær, hvussu tilkallaði kolonialisturin hevur havt White Man’s Burden hjá Kipling undir eygnalokunum, meðan ferðauppgerðin kitlaði í lummanum.
Síggi eisini fyri mær senuna í grønlendska filminum Lysets Hjerte, har danski kongurin í 1948 heiðrar veiðimannin, sum er í samráðingarnevndini um hjálandið Grønland, við eini vakrari veiðibyrsu at heingja á veggin. Men byrsan verður seinni brúkt til alt annað enn tjóðarbygging.
Hóast vit aldri hava verið so sperd av yvirharradømi, sum grønlendingar, mátti eg smírast, tá umboðið fyri Málfelagið í sendingini hjá Suna í gjárkvøldið vildi vera við, at heimasmíðaða orðið telda var tað mest klikkaða og eitt eyðkenni fyri málfasismu av onkrum slag. Helst úr Havn.
Stuttligast var umboðið fyri Málfelagið, tá eitt heilt nýtt samansvørjingarástøði, konspiratiónsteori, varð lagt fram. Uppáhaldið hjá móðurleysa Málfelagnum var, at í Havn, og har um leiðir, brúka tey móðurmálið sum ein potensforleingjara at dyrka indavl við. Eg mátti spola aftur á setningin. Móðurmálið er vorðið ein potensforleingjari at dyrka indavl við.
Av onkrari óskiljandi orsøk er hetta privata áhugafelag, sum hvørki hevur adressu ella limalista, umboðað í almenna Málráðnum.
Ikki so sjáldan haldi eg, at okkara land er yvirumboðað av kverulantum og fornreliktum, tí vit mest av øllum vilja fagna tí fólkaræðisliga, nakað sum Galebevægelsen í danska Móðurlandinum fyrr í tíðini.
Tað er í sjálvum sær ein ediliga góður tanki, men tað førir við sær, at tú óneyðuga ofta mást stinga fingrarnar í oyruni og sanna, at tilætlað idioti er ein menniskjansligur veruleiki, sum tá ið samanum kemur hevur sama tilverurætt sum allir aðrir tjóðarbyggjandi eginleikar. Tað mugu vit smyrja okkum við. At øll ikki er samd við okkara egnu fatan av okkara alra móðurmáli, hvussu vit brúka tað til gerandis og heilagt, og hvussu vit tola, at onnur handfara hetta ediliga amboð, sum ein spaki at flyta jørðina við, sum Ole Wich so meistarliga peikaði á í yrkingasavninum Ophav.
Suni eigur at fáa Móðurmálsvirðislønina. Ikki bara fyri avrikið at gera hesar tríggjar sendingarnar, men fyri at skapa eina semju í huganum á hyggjaranum. Nærri kjarnanum í public service koma vit neyvan.


text:
Orð: Lina Sandell
Lag 1: Ókendur
Lag 2: J. Marcussen
Lag 3: Oscar Ahnfelt
Týtt: Victor Danielsen
Upprunaheiti: Är det sant att Jesus är min broder
1. Er tað satt, at Jesus er mín bróðir,
hoyrir himmalarvurin mær til?
Burtur tá, tit tungu táraflóðir,
burtur alt, sum hjartað tyngja vil!
2. Hann mín bróðir – undur yvir undur,
størsta náði, nøkur sál kann fá!
Tó mín trúgv er lítil mangar stundir,
orði hans eg tryggur byggi á.
3. Fast er lyftisorðið, Gud læt skriva,
tó mítt hjarta mangan svíkur hann;
ei mín frið eg spilla vil í iva,
Harrin Jesus aldri lúgva kann.
4. Faðir mín og tykkara, hann segði –
áh, tann troyst, at Jesus segði so!
Frið mær keypti krossins streymur reyði –
áh, hvør stórt, at eg fekk hesi boð!
5. Meiri vert er hetta bróðurbandið
enn, um allan heimin eg so vann;
eg í sambandi við honum standi,
havi rætt til sama arv sum hann.
6. Sama arv í Harrans ljósa heimi,
sama Gud og Faðir – áh, hvør stórt!
Hjálp mær, Jesus, at eg aldri gloymi,
hvussu ríkan tú meg hevur gjørt!


text:
Fyri at luttaka í FarGen-verkætlanini, skalt tú lata Ílegusavninum eina blóðroynd. Ein persónur, sum letur Ílegusavninum vevnað, herímillum blóð, er at rokna sum ein sjúklingur í viðgerð sambært sjúklingalógini. Lógin skal m.a. tryggja virðileika og sjálvsavgerðarrætt hjá luttakarum og virka fyri at tryggja álit og trúnað millum luttakarar og heilsustarvsfólk.
Lógin ásetir eisini, at sjúklingurin (her luttakarin) skal lata eitt sonevnt kunnað samtykki, áðrenn hann fær viðgerð, t.v.s. at luttakarin skal skriva undir eina samtykkisváttan, áðrenn hann letur FarGen-verkætlanini eina blóðroynd.
Virksemið hjá FarGen-verkætlanini er fevnt av hesum lógum:
Ílegulógini - lóg um gransking í mannaílegum
Persónsupplýsingarlógini - lóg um persónsvernd í sambandi við viðgerð av persónsupplýsingum
Vísindasiðsemislógin - lóg um trygd og rættindi hjá luttakarum í heilsugranskingarverkætlanum


text:
Týtt: Victor Danielsen
1. Í tí Kletti, sum brast fyri meg,
mín sál nú kann hvíla so trygt;
fyrr var ófriður, stríð
altíð sál míni í,
men nú livir hon glað, uttan frykt.
Niðurlag:
Í tí Kletti, sum brast fyri meg,
er eitt skýli, ein borg fyri meg, fyri teg;
gongur bylgjan enn há,
einki ilt kann meg ná
í tí Kletti, sum brast fyri meg.
2. Í tí Kletti, sum brast fyri meg,
eg lív fyri sálina fekk;
í hans blóði, sum rann,
har eg heilsubót fann
og fekk frið, eg, sum friðleysur gekk.
3. Úr tí Kletti, sum brast fyri meg,
rann frelsunnar streymur hin dag;
eg fekk gleði og troyst,
bundna sál mín varð loyst,
og tí lovar hon Harranum glað.


text:
Forritið, ið skipanin byggir á, megnaði ikki í okkara uppseting at svara fyrispurningum frá teimum uml. 700 næmingunum nóg skjótt.
Tí fingu flestu skúlarnir trupulleikar at avgreiða royndina. Royndin í morgun bleiv tískil avlýst.
Hóast tillagingar í tøkni og útgerð mugu vit staðfesta, at forritið ikki megnar at avgreiða royndina hjá øllum næmingunum nóg væl, og tí verða landsroyndirnar 2017 avlýstar á hesum sinni.
Vegna Próvstovuna
Regin Marnersson
Stjóri
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Tróndur Arge 18.06.2017 (14:31)
Beinleiðis fótbóltur: 13. umfar í landskappingini
13. umfar í landskappingini 2017 er í dag. Dystirnir eru KÍ-B36, Víkingur-NSÍ, ÍF-EB/Streymur, TB/FCS/Royn-07 Vestur og HB-Skála. In.fo fylgir gongdini í øllum dystinum í Livescore skipanini. Allir dystirnir byrja klokkan 15.
Beinleiðs tekstfrásøgn frá Effo-deildini – Trýst HER
Inni á Livescore skipanini kanst tú síggja beinleiðis frásøgn frá øllum dystunum, við at trýsta á frámerkið av dystinum.
Leinkjan til Livescore er: (www.in.fo/matches)
Rás2 á staðnum
Rás2 sigur frá tveimum dystum í dag. Í Sarpugerði millum Víking og NSÍ, og í Klaksvík millm KÍ og B36. Aftaná verður 3. Hálvleikur við samrøður, reaktiónum og samanumtøkum.
Her á in.fo koma sjónbandamyndir, samrøður og myndir frá dystunum í dag.
Stroyming:
Kringvarpið stroymar frá dystinum í Sarpugerði millum Víking og NSÍ.
Víkingur-NSÍ: Fyri at síggja stroymingina ”Trýst HER”
13. umfar:
KÍ-B36 (15.00) Beinleiðis á Rás2
Víkingur-NSÍ (15.00) Beinleiðis á Rás2
ÍF-EB/Streymur (15.00)
TB/FCS/Royn-07 Vestur (15.00)
HB-Skála (15.00)
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Marita Rasmussen
Stjóri
Fartlf: 739909
t-post: marita@industry.fo
Stóra málið á politisku dagsskránni í Føroyum seinastu árini hevur verið nýskipan av fiskivinnuni. Málið liggur nú í vinnunevnd Løgtingsins, sum eigur stóru avbjóðingina at laga uppskotið til støðutakan í løgtinginum. Føroya Arbeiðsgevarafelag hevur givið síni sjónarmið til kennar bæði mótvegis landsstýrismanninum í fiskivinnumálum og á fundi í vinnunevndini. Í hesi umberingini fer felagið tí at lata flestu okkara meiningar annars í mun til lógaruppskotið liggja.
Tó er eitt mál, sum lítla ella onga umrøðu hevur fingið, hvørki í almenninginum og at síggja til heldur ikki í politisku skipanini. Tað er málið um, hvørt tilfeingisgjaldið skal beinleiðis inn á fíggjarlógina ella í Búskapargrunnin. Føroya Arbeiðsgevarafelag heldur, at tilfeingisgjaldið eigur at setast í Búskapargrunnin.
Seinast, tá lógin um Búskapargrunnin var til politiska viðgerð, vísti Føroya Arbeiðsgevarafelag á, at rættast hevði verið at vent aftur til upprunaligu orðingina í lógini um Búskapargrunnin. Upprunaliga orðingin ásetti, at eisini tilfeingisgjaldið frá fiskivinnuni skuldi í grunnin.
Verður hetta gjørt, og gjaldið lagt í Búskapargrunnin, ber til yvir nøkur áramál t.d. 5 ella 10 ár at javna tann partin av inntøkunum á fíggjarlógini, sum stava frá tilfeingisgjaldi. Soleiðis hevði borið til at tryggja føroyska búskapin ímóti teim stórum sveiggjum, sum tilfeingisinntøkurnar náttúruliga hava.
Ein slík broyting hevði eisini merkt, at hesar inntøkurnar í ávísan mun eisini kundu enda sum ein uppsparing, sum í síðsta enda kundi verið brúkt til strategiskar íløgur, gjørdar fyri at betra um fíggjarliga haldførið á føroyska búskapinum.
Eyðkennið fyri fiskivinnuna er, at hetta er ein vinna, sum yvir longri áramál er merkt av stórum sveiggjum, sum í flestu førum eru íkomin av útifrákomandi orsøkum. Marknaðarprísur og tær nøgdir, sum koma til sølu frá fiskivinnuni, hava stór sveiggj, sum vit onga ávirkan hava á.
At gera fíggjarlógina tengda at sveiggjandi inntøkum heldur Føroya Arbeiðsgevarafelag ikki verða skilagóðan politikk í mun til at tryggja stabilitet í búskapinum, hvørki uppá styttri ella longri sikt.
Felagið heitir tí staðiliga á vinnunevndina og løgtingið alt, um at tillaga lógaruppskotið soleiðis, at tilfeingisgjaldið verða lagt í Búskapargrunn, fyri síðani at gera av, hvussu hesar kunnu nýtast fyri at tryggja ein stabilan føroyskan búskap.


text:
Tíðindaskriv
12.10.2017 - 08:44
Leygardagin 14.oktober letur Tóroddur Poulsen upp sína 60ára føðingardagsframsýning í Steinprenti. Fjøllistamaðurin, sum í 2013 varð heiðraður við stóru mentanarvirðislønini, var fyrst kendur sum yrkjari og síðani sum grafiskur listamaður.
Men hann hevur eisini givið fløgur út, gjørt installatiónir, skrivað skaldsøgur og bloggar, málað olju- og vatnlitamálningar, og stóra verkið vaksur javnt og samt. Bara í oktober í ár gevur hann eitt yrkingasavn og eina plátu út, umframt, at Sprotin gevur út stóra bók um hansara verk.
Framsýningin eitur Tóroddur & Co eftir einum av nýggju steinprentunum, har vit síggja framsíðuna av einum bókahandli, ið eftir øllum at døma er opin í allar ævir - men ynskir tú tær eina krimibók, er hetta ikki rætti bókahandilin.
Eitt hugtakandi og merkiligt prent, sum Tóroddur Poulsen gjørdi í fjør eitur Hevd. Á prentinum sæst eitt rundleitt, reytt skap við fýra útúrgerðum, sum stinga út í hvørjari av teimum fýra síðunum á skapinum. Reyða skapið vendir aftur í øðrum myndum. Tað gevur beinanvegin varhugan av onkrum figurativum, og minnir um ein kavbát ella eina skjaldbøku, men skapið letur seg ikki lesa út í æsir, tí tað er nonfigurativt. Beint niðri undir reyða skapinum er ein lítil ugla og undir henni ein uppseting av spannum og prikkum, sum minnir um okkurt slag av myndagátu, ið tó tykist mangla tann samanhang og eintýðuga svarið, sum er sjálvur kjarnin í slíkum myndagátum. Her verður greidliga ikki hildið nógv um hetta, at halda nakað í hevd ella at grunda sítt virksemi á gamla siðvenju ella á mátan mann segði ella gjørdi fyrr. Sambært myndini gevur hesin vani als onga meining.
Betur er at hugsa nýtt og tað ger Tóroddur Poulsen. Umframt steinprentini verða eisini 42 objekt á framsýningini, sum hann hevur gjørt burtur úr bókum, ið eru pakkaðar inn ella mumifiseraðar og sum nú heilt ítøkiliga skulu lesast á nýggjan hátt.
Tíðindaskriv frá Steinprenti


text:
Ímynda tær, um tú var partur av einari familju, ið átti ein urtagarð. Ein urtagarð fullan í alskyns plantum, ið tit øll kundu livað av. Ein stór familja, so tit valdu ein, ið skuldi stýra. Ímynda tær so, at ein tykkara fekk allar planturnar uttan atlit til framtíðar vøkstur ella tykkara møguleikar sum familja.
Føroyska náttúrutilfeingið er ogn Føroya fólks, og tey ið hava tann framíhjárætt at virka við tí, skulu gjalda aftur til Føroya fólk. Tilfeingið skal vera tillutað eftir javnbjóðis møguleikum, soleiðis at allir føroyingar hava møguleika at luttaka í kappingini um tilfeingið, soleiðis at vit fáa ein dynamiskan marknað, sum framleiðir mest møguligt. Vit skulu øll njóta vøksturin í okkara urtargarði.
Tað er av alstórum týdningi, at vit skapa vitanartung arbeiði. Okkara ungdómur er væl útbúgvin, og vit mugu hava arbeiði til tey at arbeiða í. Hesi arbeiði eiga í so stóran mun tað er møguligt, at vera partar av vinnuni. Vinnan ger í dag eitt ovurhondsstórt arbeiði við gransking av eitt nú aling. Við at granska í laksinum, hava vit skapt ein tann besta laksin í heiminum. Tí fer gransking at breiðka um kunnleikan til vinnuna, og tá kunnu vit skapa bestu vøruna møguligt. Vit skulu sum samfelag tráa eftir vitan og ikki útflyta hana.
Tað eru fleiri størv, ið kunnu skapast í vinnum, ið ongin enn hevur roynt. Umframt at vit kunnu skapa nýggjar vinnur innan okkara høðvusvinnu, so er tað upplagt at vit skapa vinnur innan eitt nú ílegugransking. Okkara ílegubanki er serligur, og tað er stór skomm, at vit ikki megnað at skipa gransking inan økið í Føroyum. Okkara serstaki ílegubanki, ger tað møguligt at skapa eina vinnu, ið kann stegða sjúkum um allan heim. Okkara gransking kann gerast til heilivág av føroyingum í Føroyum.
Fiskivinnan er høvuðsvinnan í Føroyum. Tað mugu vit altíð minnast til. Okkara urtagarður er havið, og tað er í havinum, at vit vinna okkara ríkidømi. Tað er fiskivinnan sum skal gjalda fyri okkara loysing, okkara vælferð og okkara mentan. Planturnar í okkara urtagarði er ogn fólksins, og tað skal vera føroyingum til allan vinning, at vit hava eitt slíkt ríkidømi at skapa okkara Føroyar við.
... at føroyska fiskatilfeingi er lutfalsliga meira vert enn tilfeingið í norska oljugrunninum?
...at Føroyar vórðu kostnar til heimsins bestu oyggjar, av National Geographic Traveler, ið gjørdu eina kanning í 2007?


text:
Undir staðarnavninum Ísland (í Fjøruni) hava vit eina søgn um eitt skip (Ísland), ið fór á land Eysturi í Fjøru í gomlum døgum.
Her hava vit eitt frábrigdi um sama skip:
Í eini kroysu Eysturi á Bakka búði ein genta í gomlum døgum. Hon hevði til arbeiðis at passa seyð. Eina ódnarnáttina hoyrdi hon eitt øgiligt buldur í Taravíkini, tá ið eitt skip strandaði. Hon hevði eitt tálgarljós brennandi, men gjørdist so bangin, at hon sløkti. Tað var so nógvur kavi, at menninir gingu fram við kroysuni og sóu hana ikki. Restina av søgnini kenna vit: Tann fyrsti maðurin lá deyður við Brúnastein, tann næsti við Antarstein, tann triði við Steinin í Hórisgrøv, tann fjórði við Tassistein, tann fimti við Mann (úti undir Hvíthamri), tann sætti við Hóristein (nær bøgarðinum í Funningi), tann sjeyndi við Dvørgastein í Dalsbøi (Funningi) og tann áttandi við Árnastein (í bønum í Funningi).


text:
Góðu foreldur og næmingar í 7. flokki!
11. mai frá kl. 18 til kl. 21, er ætlan at hava eitt hugnakvøld fyri næmingar og foreldur í 7. flokki á Trøllakampasandi.
Hetta er er eitt tiltak, sum SSP (skúli, sosialu mynduleikar og politi) skipar fyri í samband við tiltakið Ungur og lívið.
Á skránni verður:
- Multigames, sum Ragnar í Haraldstovu skipar fyri.
- Gittarspæl/sangur.
- Bál o.a.
Til matna verður tvíflís frá Gist og Vist og sunkist at fáa. Tit eru hjartaliga vælkomin at taka te og kaffi við sjálv.
Vinarliga boðið flokslæraranum frá, um tit koma.
G.G. Hetta er eitt hugnakvøld bert fyri foreldur og næmingar í 7. flokki.
Vh
SSP-bólkurin í Vágum


text:
Orð og lag: Aage Samuelsen
Týtt: Kajfinn Hammer
1. Aldri gloymi eg hin dag, tá við Golgata eg stóð
niðurtyngdur av synd og sorg og neyð,
har Guðs Sonur gav sítt blóð, veg til Paradís upplat,
vann ein sigur so stóran við sín deyð’.
Eisini tú, vinur mín, kanst uppliva Hitt Guðs Lamb,
Hann, sum frelsa kann frá synd og skomm.
Jesus kemur aftur skjótt, á, hvør dagur verður tað,
okkum tekur Hann við til Himmalin.
2. Jesus kom til Sykars brunn, tá Hans leið lá har framvið
hvar ein syndarinna dagligt kom.
Lívsins Vatn hon fekk í ogn, tá hon Jesus’ hjartað gav,
og frá øllum sínum syndum vendi um.
3. Allastaðir Jesus kom, stórar fjøldir savnaðust,
til tey talaði Hann hitt Lívsins Orð.
Øll tey sjúku vóru grødd, tann, sum bað, fekk aldri nei;
mitt í oyðimørk reiddi teimum borð.


text:
Í Norðurlandahúsinum hóskvøldið 27. apríl fer havfrøðingurin Bogi Hansen at røða um veðurlagsbroytingar á okkara leiðum.
Í 2006 fekk Bogi Hansen Norðurlendsku Umhvørvisvirðisløninan, og í 2001 fekk hann Virðisløn M.A. Jacobsens fyri bókina Havið.
Í 2011 skrivaði Bogi bókina Veðurlagsbroytingar, sum Nám gav út, eins og fyrru bókina um Havið.
Umframt Boga Hansen frá Havrannsóknarstovuni, luttaka eisini professarin Julian Dowdeswell, omanfyri, frá Scott Polar Research Institute í Cambridge í Bretlandi, og Andy Bowen, niðanfyri, frá Woods Hole Oceanographic Institute í Massachusetts í USA.
"Jólaódnirnar, og ringa veðrið higartil í 2017, hava kostað tryggingarfeløgum yvir 100 mió, og er hetta tíðanverri bert byrjanin til ógvusligar broytingar í okkara veðurlagi, sum koma at hava risa árvirkan á okkara samfelag, bæði fyri einstaklingar og vinnulív. Altjóða metereologar ógvast yvir megina í jólaódnini og vænta at vit koma at fáa fleiri slíkar og kanska við enn størri megi," siga fyrireikararnir.
Fyri at kunnað um hesar stóru veðurlagsbroytingar hjá okkum, sum nú fara fram, verður skipað fyri einum ókeypis og almennum temakvøldi í Norðurlandahúsin hóskvøldið 27 april 2017, kl 19:30.
"Umboð fyri Scott Polar Institute og Woods Hole, sum eru millum heimsins bestu á økinum, saman við okkara Boga Hansen, fara at røða um hesar broytingar, og hvat vit kunnu vænta okkum, og sjálvandi eisini teir møguleikar, sum broytingarnar kunnu viðføra," sigur Johan Mortensen vegna stigtakararnar.
"Hetta tiltak er sera viðkomandi, og vit vænta stóra undirtøku, tí hetta eru partar av Føroya framtið, sum fara at verða viðgjørdir av leiðandi serfrøðingum, og sum nemur við broytingar, ið vit øll verða noydd at taka eina støðu til, og gera okkara, fyri at bøta um," sigur Johan undan tiltakinum.
Savnandi myndin fyri temakvøldið er Sedna, ið er havsins móðir hjá inuittum. Tiltakið, sum er ókeypis, er stuðlað av Betri, Hiddenfjord, Atlantic Airways, Vinnuhúsinum og Norðurlandahúsinum.


text:
-
Vanligur LeypurFrukt & grønt175,-Legg í kurv
Leypur við 9-10 sløg av góðum frískum fruktum og grønmeti. Tað er alt frá súreplum, bananum og perum til eplir, tomatur og gularøtur.
-
GávukortGávukort frá SMS50,-Vel slag
Keyp nú, og vit gera gávuna klára at heinta á marknaðardeildini í SMS.
-
Vanligur LeypurFrukt175,-Legg í kurv
Leypur við 9-10 sløg av frískum góðum fruktum. Alt frá súreplum, bananum og víndrúvum til klementinir, passiónsfrukt og ananas.
-
Vanligur LeypurVistfrøðiligur leypur200,-Legg í kurv
Leypur við 9-10 sløg av góðum frískum vistfrøðiligum fruktum og grønmeti. Alt frá súreplum, bananum og kivi til leyk, gularøtur og eplir.
-
LeyparFrukt100,-Legg í kurv
Leypur við 5-6 sløg av góðum frískum fruktum. Alt frá bananum og súreplum til víndrúir og mango.
-
LeyparFrukt og grønt100,-Legg í kurv
Blandað grønmeti av agurkum, piparfrukt, cherry tomatir og gularøtur umframt bananir, súreplir, appilsinir, kivi og perur.
-
Teir Grønu KassarnirGrønur fruktkassi225,-Legg í kurv
Grønur fruktkassi við 8-9 sløg av góðum frískum fruktum. Alt frá bananum, súreplum, perum til víndrúvur, appilsinir og ananas. Fruktkassin hóskar seg væl til stovnar og fyritøkur.
Frískt til dyrnar hvønn týsdag
Leypurin er skipan, har tú eina ferð um vikuna fært upp í ein leyp av frukt og grønmeti koyrdan til dyrnar.
Vøran kemur til landið mánadag. Vit pakka leyparnar týsmorgun og seinnapartin verða teir koyrdir til tínar dyr.
Kostnaður frá kr. 100 til kr. 225
Útkoyring kr. 25.
Depositum fyri Leypin er 150 kr.
Fyribils verður Leypurin bara koyrdur út til fólk í Havn, Hoyvík og á Argjum.
Frukt og grønt til fyritøkuna?
Fá frískar vørur til tíni starvsfólk koyrt til dyrnar eftir serligari avtalu.
Vit senda rokning, sum verður rinda við bankaflyting.
Skriva til umsiting@leypurin.fo
Bílegg ella broyt leypin
– skjótt og lætt
Tí er hava vit gjørt tað nemt at broyta tína bílegging beinleiðis frá heimasíðuni uttan hóvasták.
- Set Leypin á pausu – skal tú til dømis út at ferðast
- Nýtt kort? – dagfør kort upplýsingar


text:
Fólkaheilsukanning 2017
Fólkaheilsuráðið hevur síðan 2002 staðið fyri árligum Gallupkanningum av fólkaheilsuni hjá føroyingum, har umleið 550 fólk verða spurd um heilsueyðkenni og heilsuvanar. Kanningin í 2017 vísir hesi eyðkenni:
Royking:
Kanningin, sum var í september mánaði í ár, staðfestir, at roykingin hjá teimum vaksnu fall úr 28% niður í 22%. Umleið fimtihvør føroyingur eldri enn 18 ár roykir hvønn dag, svarandi til 22% dagligir roykjarar; í fjør vóru vit uppi á 28% dagligir roykjarar. Flestu roykjarar eru í aldursbólkinum 25-39 ár. 27% av føroyingum eldri enn 18 ár siga seg roykja av og á. Hetta er minni enn í 2003 (41%). Talan er her um eitt støðugt fall síðan 2003. Av teimum sum roykja av og á ella meira eru 2/3 sum roykja hvønn dag.
Rørsla:
Føroyingar røra seg ov lítið, og bert 22% røra seg í mun til tilmælini frá WHO. 10% av øllum føroyingum røra seg als ikki og eru tí í álvarsligum vanda fyri sjúkum, sum kropsligt óvirkni hevur við sær. Fleiri menn enn kvinnur røra seg í mun til altjóða tilmælini. 16% av føroyingum eldri enn 18 ár eru slett ikki regluliga kropsliga virknir, og hetta er minni enn í 2005 (28%).
Kostur:
Føroyingar eta frukt, grønmeti og fisk í somu nøgdum sum í 2003. Í mun til altjóða tilmæli eta umleið 90% av føroyingum nokk av fiski, men ov fá eta nóg mikið av grønmeti og frukt (ca. 50%).
Sjálvsmett heilsustøða:
Í mun til sjálvsmetta heilsustøðu, liggja føroyingar á sama stigi sum í 2014, men gleðiligt er, at tey ungu í 2017 meta seg at hava munandi betri heilsu, enn seinastu 3 árini. Tað er ein tendensur, at fólk í Vágunum meta seg at hava verri heilsu enn aðrastaðnis í landinum, meðan tey í Suðursteymoy meta seg hava bestu heilsuna.
Yvirvekt:
Føroyingar viga ov nógv. Meira enn helvtin av føroyingum viga ov nógv, og fimtihvør kann bólkast at vera tað, vit kalla feitur. Síðan 2003 er talið á feitum føroyingum næstan tvífaldað. Samstundis er ein tendensur til, at færri við normalari vekt eru í dag enn í 2003. Nógv fleiri kvinnur í Føroyum viga normalt, og nógv fleiri menn eru í bólkinum við yvirvekt og fiti. M.a. kann nevnast, at bert triðihvør maður í Føroyum vigar normalt. Tað eru serstakliga menn yvir 25 ár, sum viga ov nógv og eru í vanda fyri lívstílssjúkum, ið eru knýttar at yvirvekt.
Nýtsla av skíggjum:
Umleið helvtin av føroyingum nýta skíggjar meira enn 3 tímar dagliga í sambandi við sítt arbeiði. Á arbeiðsplássinum brúka menn skíggjar meira, enn kvinnur gera. Skíggjanýtslan á arbeiðsplássinum er størst hjá teimum 25-59 ára gomlu. Tríggir út av fýra føroyingum nýta skíggjar meira enn 3 tímar dagliga í frítíðini. Fjórðihvør í aldurbólkinum 15-24 ár brúka skíggjar meira enn 5 tímar dagliga í frítíðini. Samanumtikið eru hesi tøl alt ov høg og hanga ivaleyst saman við manglandi rørslu og yvirvekt.
Samband: Magni Mohr, formaður í Fólkaheilsuráðnum, telefon: 292270.
FHR_Gallup-kanning_sep2017 end (2).pdf Gallupkanning september 2017


text:
Býráðsfundur 30. jan. 2014 kl. 17:00
Býráðslimir:
Magnus Rasmussen, Tórbjørn Jacobsen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen og Arnfinn Langgaard.
Varalimur: Katrin Absalonsen møtti fyri Jonhard Danielsen.
1. 13/00610: Kontrast søkir vegna Almannamálaráðið um byggiloyvi til vardar íbúðir á matr. nr. 266ah í Runavík.
-Byggi- og býarskipanarnevndin mælir til at taka undir við tilmælinum frá Teknisku deild og játta byggiloyvi til vardu íbúðirnar smb. Innsendu tekningum.
-Býráðið hevur á fundi 30/01-2014 samtykt at taka undir við tilráðingini frá Byggi- og býarskipanarnevndini.
2. 13/00266: Broyting av Almennu byggisamtyktini fyri neystaøkini.
-Byggi- og býarskipanarnevndin mælir til at taka undir við uppskotinum frá Teknisku deild um at broyta ásetingarnar fyri í byggisamtyktini soleiðis, at skjøldrar skulu vera millum 4,5 – 6,5 m breiðir og longdin í mesta lagi 13m (útvendugt mál).
-Býráðið hevur á fundi 30/01-2014, eftir áheitan frá formanninum í Vinnu- og havnarnevndini, samtykt at beina málið aftur í Vinnu- og havnarnevndina og Byggi- og býarskipanarnevndini til viðgerðar.
3. 13/00556: Broyting av ásetingunum fyri býarplanin sunnan fyri Fjøruveg í Runavík.
-Byggi- og býarskipanarnevndin mælir til at taka undir við uppskotinum frá Býarskipanarnevndini um at «§5 Virkini» verða strikað í tekstinum, tí tey meta tað ikki vera rætt at leggja hesi virki so nær býnum.
-Býráðið hevur á fundi 30/01-2014 samtykt at taka undir við tilráðingini frá Byggi- og býarskipanarnevndini.
4. 13/00169: Byggiskrá til útbygging av Eldrasambýlinum á Skála.
EM-Ráðgeving hevur gjørt uppskot til um- og uppíbygging av Eldrasambýlinum á Skála, har heimið verður gjørt meira nútíðarhóskandi og gevur har afturat 12 nýggjar búeindir.
-Sosiala nevnd vil kunna býráðið um skipanaruppskotið og mælir til at taka uppskotið til viðgerðar aftur tá eldraøkið er skipað og at taka málið við í viðgerðina av langtíðar íløguætlanini.
-Býráðið hevur á fundi 30/01-2014 samtykt at taka undir við tilráðingini frá Sosialu nevnd.


text:
Orð og lag: Steintór Rasmussen
Aldurnar bróta niðan á klettin,
her havi eg skrivað títt navn,
í huganum sigli eg heimsin høv,
eg fari og komi í havn.
Skip mítt er lastað við vónum
og vilja at koma íkring,
í roða og undir stjørnum
út í ein sjónarring.
Vilt tú við mær sum fjakkari fara
upp um tey brøttu fjøll:
o kenn á tær, at vindarnir svala
sólturran heið og vøll,
valla og villast á víddum
finna í gjáir og gil,
har ekkóið svarar, rópa vit,
tað er gott, at vit eru til.
Syng, góða, syng sum fuglarnir fríu,
sum flúgva til fremmand lond,
liv, góða, liv, meðan tú hevur
eydnuna í tíni hond.
Saman skulu vit bera ein kyndil
ígjøgnum ta myrku nátt
og stevna inn í dagin
við seglum, sum veitra hátt,
tak meg við tær, set meg av,
legg skútuna fyri teym,
tá tíð er at kasta akker
og reka inn í dreym.
Eg elski havið og brúsandi ljóð,
tað landið, sum ognaðist mær,
eg elski teg, tí tú so góð,
eg elski at elskast við tær.


text:
Orð og lag: Lewis E. Jones
Týtt: Victor Danielsen
Upprunaheiti: Power in the Blood
1. Vilt tú, at Jesus skal koma tær nær?
Kom, trúgv á hans blóð, trúgv á hans blóð!
Vilt tú, at myrkrið skal víkja frá tær?
Kom, trúgv á hitt frelsandi blóð!
Niðurlag: Tað er kraft, kraft, kraft til frelsu er
bert við trúgv á hans blóð;
tað er kraft, kraft, kraft til frelsu er
bert við trúgv á Jesu blóð.
2. Vilt tú, at hvíla skal sálin so mødd?
Kom, trúgv á hans blóð, trúgv á hans blóð!
Vilt tú við frímóði lyfta títt høvd?
Kom, trúgv á hitt frelsandi blóð!
3. Ynskir tú vita, at sál tín er frí,
kom, trúgv á hans blóð, trúgv á hans blóð!
Hvíla í deyðanum náðini í,
kom, trúgv á hitt frelsandi blóð!
4. Ynskir tú skýli at eiga í neyð?
Kom, trúgv á hans blóð, trúgv á hans blóð!
Eiga eitt álit í lívi og deyð?
Kom, trúgv á hitt frelsandi blóð!


text:
Býráðsfundur 27. januar 2011 kl. 17.00
Býráðslimir:
Magnus Rasmussen, formaður
Sæunn Ó. Hansen, næstformaður
Beinta Olsen
Klæmint Østerø
Bjarni Kjeld
Arnfinn Langgaard
Karl Rasmussen
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
Ikki møtt :
Karl Rasmussen
Kári E. Jacobsen
1.
J. nr. 11/00035
Stongt mál
2.
J. nr. 520 – 10/00639
Uppskot til fíggjarætlan fyri Kongshavnar havnastýri fyri 2011.
-Vinnu og Havnarnevndin hevur á fundi 17/01-2011 mælt til, at samtykkja fíggjarætlanina fyri Kongshavnar havnastýri fyri 2011.
-Býráðið hevur á fundi 27/01-2011 samtykt at taka undir við tilmælinum frá Vinnu- og havnarnevndini.
3.
J. nr. 512 – 11/00028
Stuðulsfelagið 22/10-2010 søkir um optión uppá grundstykki norðan fyri íbúðirnar á Blikagøtu í Runavík, til bygging av sambýli til fólk við menningartarni.
-Byggi- og býarskipanarnevndin hevur á fundi 19/01-11 viðgjørt málið. Samtykt var at geva stuðulsfelagnum optión í eitt hálvt ár, við møguleika fyri leinging, treytað av at kommunan fær stykkið til keyps.
Býráðið hevur á fundi 27/01-2011 samtykt at taka undir við tilmælinum frá Byggi- og býarskipanarnevndini.
4.
J. nr. 11/00059
Stongt mál


text:
Eirikur Lindenskov 09.08.2017 (19:59)
Niclas Heri: Hetta verður konsertin øll fara at minnast
Á jólum í 1984 fór Dynamit fyrstu ferð á pall at spæla til alment tiltak. Gjøgnum 80’ini stórhittaðu teir við sangum sum Omman frá Gjógv, Grøv nummar 13 og fleiri.
Hóast bólkurin í níti árunum hevði langan steðg, komu teir aftur í aftur fyri góðum 10 árum síðani, tá ið teir spældu á Summar Festivalinum, og síðani hevur bólkurin verið betri umtóktur enn nakrantíð áður.
– Eg trúði, at vit spældu høvdu okkara framførslu í 1993, tá ið vit spældu í TB húsinum og takkaðu fyri okkum. Men í 2005 vórðu vit spurdir, um vit vildu spæla á Summar Festivalinum, og tað bleiv ein nógv størri suksé, enn vit væntaðu. Tað gav okkum blóð á tonnina, og síðani eru vit spurdir við jøvnum millumbili um at spæla á Summar Festivalinum, sigur Niclas Heri Jákupsson, sum er annar sangarin í Dynamit.
Fyri fyrstu ferð síðani 2005 eru trý ár liðin, síðani Dynamit seinast spældi á Summar Festivalinum, og tí er bólkur sera spentur at fara aftur á stóra pallin á Vágsbøi fríggjakvøldið á midnátt.
– Vit gleða okkum serliga nógv til Summar Festivalin hesaferð, og vit fara at gera alt fyri at geva fólki eina legendariska framførslu fríggjakvøldið, sigur Niclas Heri Jákupsson.
Oman fyri kann video-samrøða við Niclas Hera Jákupsson síggjast.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sólvit Nolsø 20.03.2017 (20:03)
Útbygging á Tvøroyri um at verða liðug
Delta Seafood á Tvøroyri hevur í eina tíð bygt út á Tvøroyi.
Delta Seafood byrjaði sítt virksemið í Suðuroynni í 1995. Endamálið var at virkað fiskin sum Føroya Fiskavirking Tvøroyri ikki framleiddi , men sendi norðurum fjørin til virkingar.
Delta Seafood hevur spakuliga vaksið um sítt virksemið hesi árini og er í dag partur av virksemið í Vági, Hvalba, Skopun og Tvøroyri.
Í 2016 fór Delta Seafood undir stórar útbyggingar á havnarlagnum á Tvøroyri, hesar útbyggingar eru um at verða lidnar.
Ólavur Bjarkhamar, virkisleiðari, sigur, at eftir ætlan verður klárt at fara undir virksemi í nýggja bygninginum um eina viku ella so.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kunngerð
um broyting av Býarplaninum og Almennu byggisamtyktini
fyri Runavíkar Kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundum 23.02-2017, 30.03-2017, 27.4-2017 og 24.05-2017 hevur samtykt broytingar í Býarplaninum og Almennu byggisamtyktini fyri Runavíkar kommunu.
Broytinginarnar í byggisamtyktini umfata:
• At mest loyvda hædd fyri havnarøkini D1, D2, D3 og D4 í Runavík, Saltangará og Glyvrum, verður broytt frá 8,5 m til 12 m.
• At mest loyvd hædd fyri havnarøki D10 við oljutangarnar í Søldarfirði, verður broytt frá 6,5 m til 20 m.
• Broyting í ásetingunum fyri nýtslu í A1, A2, A3 og A4 økjunum soleiðis, at “bústaðarendamál” verður lagt afturat og at “Veghædd skal nýtast til útvent virksemi”.
• Broyting í ásetingunum fyri nýtslu fyri B10-B39-økjunum soleiðis, at tað er møguligt at byggja tvíhús, raðhús og tøtt/lág bygging við serloyvi frá byggivaldinum og ásetingar um stødd av grundstykkjum skulu broytast til, at grundstykkini fyri tætta/lága bústaðarbygging, raðhús og tvíhús kunnu lækkast niður í 250 m2 og fyri sethús niður í 400 m2 , har kommunan metir tað ráðiligt.
Broytingar í Býarplaninum umfata:
• At matr. nr. 186 við Leitisveg 49 í Saltangará verður broytt frá E2 til B-øki.
• At uml. 750 m2 av matr. nr. 190 í Rituvík, verður broytt frá E1-øki til B27-øki
• At markið millum E1 og E2, omanfyri bátahylin í Skálafirði, verður flutt uml. 200 m suðureftir
Broytingin í byggisamtyktini er til skjals á Býráðsskrivstovuni/Kunningarstovuni í Saltangará í upplatingartíðini í tíðarskeiðnum
frá 6. juni 2017 til 27. juni 2017.
og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 18. juli 2017.
Runavíkar býráð


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Felagsskapur
Aðalfundur í Svimjisambandi Føroya 2017
Aðalfundur í Svimjisambandi Føroya verður í ÍSF-húsinum leygardagin hin 7. oktober 2017 frá kl 13:00. Skrá sambært lóg SSF. Svimjisamband Føroya.
Úrvalsvenjingarlega í Gundadali
Svimjisamband Føroya skipar nú 2. og 3. juni fyri venjingarlegu fyri ungar úrvalssvimjarar, við luttøku úr flestu feløgum. Talan er um svimjarar føddir millum 2002 og 2005.
Dagførdir skeiðshaldarar hjá Svimjiskúla Føroya
Svimjisamband Føroya skipaði í vikuskiftinum fyri skeiði fyri skeiðshaldarar hjá Svimjiskúla Føroya, sum er tað sum vit eisini kenna sum ‘Merkjaskipanin’. Hetta var eini endurtøka av tilsvarandi skeiði í 2007, við norska Per Irgens sum undirvísara.
Dómaraskeið í ÍSF-húsinum 20. mars 2017
Svimjisamband Føroya skipar nú í annaðkvøld hin 20. mars fyri dómaraskeiði frá kl 19 til 21 í ÍSF-húsinum, við yvirdómarar Dan Hjelm og Rúna Gaardbo sum undirvísarar. Hetta í sambandi við FM á stuttgeil 2017, sum verður í Svimjihøllini í … Continue reading
Innbjóðing til SuSvim-stevnu 4. og 5. mars 2017
Her er innbjóðing til svimjistevnu í Páls Høll í Vági, leygardagin 4. og sunnudagin 5. mars 2017, sum Suðuroyar Svimjifelag skipar fyri. Hetta er opin stevna, tað vil siga uttan aldursavmarking.
Væleydnað SSF-ráðstevna í Skálavík
Svimjisamband Føroya skipaði sum kunnugt fyri ráðstevnu nú í vikuskiftinum, fyri nevndarlimum í svimjifeløgum og sambandinum. Endamálið var at fáa fram hvat ið vit ynskja við føroyskari svimjing, og halda vit sjálvi at tað eydnaðist sera væl.


text:
Orð: Ókendur
Lag 1: Ókendur
Lag 2: Oscar Ahnfelt
Týtt úr norskum: Petur William Háberg
Upprunaheiti: Snart Herrens dag er nære
1. Nú nær er Harrans dagur – so sára nær hann er,
tann stóra hendingin er nú í hondum,
tí Harrans orð er skilligt, at brátt er síðsta ferð,
at Andans megi kenst í heimsins londum.
Tí vekingin við frelsu nú nemur land um land,
at Andans eldur setur nú hjørtuni í brand,
sum Jesus skjótt í skýnum skulu møta.
2. Áh, ræðuligi dagur, tá brúðrin burtur er,
tey heilagu ei nakrastaðni finnast,
tí Harrans orð ei lýgur, og tað, sum orðið ber,
í álvara vit altíð munu minnast:
Av tveimum annað hvørvur frá kvørn og bø og song,
hitt veldisróp tey savnar frá havi, bygd og ong.
Áh – hvat eitt eftirmøti tá á foldum.
3. So mangan tey til sjónleik og látur vóru her,
men hygg: Í dýrdini vit nú tey hóma.
Í blóðsins kraft tey stríddu, og sigur vunnin er,
nú syngja tey í lívsins sæla ljóma.
Í trúfesti og lýdni tey Jesus’ góvu alt,
tí hann í kærleika tey til brúður hevði valt
og givið teimum lut í sínum ríki.
4. Hoyr – sonur rópar hjartkiptur: Hvar er mamma mín?
Og hvar er pápi? Hvar er beiggi, systir?
Hoyr – mamma grætur sára um horvna skattin sín,
í neyð og gráti mangur verður ristur.
Hoyr mansins róp í trongd – sum tað djúpt í hjartað sker –
um horvnu børn og konu. Og svarið eittans er:
Til dýrdina tey øll nú eru tikin.
5. Tá heldur brúðrin brúdleyp í dýrd, so frí og sæl,
at fyri tí ei orð vit kunnu finna.
Í túsund ár Guds ríki á fold tá verða skal,
og Antikristsins ríki burt skal svinna.
Og eftir friðarríkisins undufullu kor
skal dómsins tími koma og dómsins síðsta orð.
Áh, sælur tann, í lívsins bók tá stendur.
6. Áh, steðga nú, ið Jesus er her og kallar teg,
tú loysast kann frá syndarinnar megi.
Hans hjarta brast í deyða at opna tær ein veg,
og hann vil varða teg á hesum vegi.
Men letur tú bert hánt um, at Harrin kallar nú,
so kann tað føra við sær, at eftir stendur tú,
tá Jesus opinberar seg í skýnum.


text:
hósdagur, 06. september 2007 10.48 - Innland
Leygardagin læt Hotel Runavík aftur og púra óvist er, hvør framtíðin er hjá gistingarhúsinum. Andreas Andreasen hevur rikið hotellið í hálvttriðja ár. - Gistingarnar vóru ov fáar, og nú bar ikki til longur fíggjarliga, sigur Andreas Andreasen við blaðið Trúboðan.
Nevndin fyri Hotel Runavík, sjómansheimið, hevur ikki gjørt av, hvat nú skal gerast. Tað er til dømis ikki vist, at bygningurin verður brúktur til gistingarhús aftur, skrivar Trúboðin.
Jaspur Langgaard, næstformaður í nevndini, útihýsir ikki møguleikanum at selja bygningin.


text:
Bjæran er fjórði partur í Pax-røðini.
Bjæran er fjórði partur í Pax-røðini.
Fimta bók í Pax-røðini
Fimta bók í Pax-røðini
Onnur bókin um Alva og Viggo, sum noyða...
Onnur bókin um Alva og Viggo, sum noyðast at steðga óndskapinum í Mariefred
Triðja bókin í Pax-røðini, sum eru spen...
Triðja bókin í Pax-røðini, sum eru spennandi og óhugnaligar bøkur um teir báðar beiggjarnar Alva og Viggo.
Fyrsta bókin í røðini um teir báðr beig...
Fyrsta bókin í røðini um teir báðr beiggjarnar Alva og Viggo, sum fáa eina sera tunga uppgávu
Søtta bók í Pax-røðini
Søtta bók í Pax-røðini
Fleiri og fleiri fólk í Mariefred leggj...
Fleiri og fleiri fólk í Mariefred leggjast sjúk við løgnum sjúkueyðkennum. Er tað Pestan, sum er komin? Sjeynda bókin &...


text:
Á Mentanarnáttini 2. juni, fer LS aftur at vísa støð fram á sjúkrahúsinum, sum borgarar vanliga ikki hava atgongd til.
Tvær rundvísingar verða, ávikavist kl. 18.30 og kl. 19.00.
Báðir túrar byrja við reyðu bygningarnar á Eirargarði 16.
Fyrri túrurin:
kl. 18.30
Bygningar, psykiatri og tunnil á Eirargarði.
Styttri frágreiðing um psykiatri og Eirargarð.
kl. 18.45
Ganga gjøgnum tunnilin undir J.C Svabosgøtu oman í grøna bygningin.
Steðga verður við krígshospitalið.
kl. 19.00
Sektiónsstovan.
Framvísing og styttri frágreiðing um arbeiðið í sektiónsstovuni.
kl. 19.10
Upp á takið á grøna bygninginum umvegis trappurnar.
164 trapputrin eru frá niðastu hædd til ovastu.
Vilt tú upp at njóta frálíka útsýnið yvir býin?
Aftaná bjóðar LS gómagott í forhøllini, og framsýningin av H - bygninginum er opin.
Seinni túrurin byrjar kl. 19.00, eisini við reyðu bygningarnar á Eirargarði 16.
Harumframt er Bamsuskaðastova opin Mentanarnáttina 2. juni millum kl. 18.00-20.00.


text: 1870 Berint Danielsen 50 ár ættaður úr Elduvík húsmaður. Kona hansara: Sunneva Hansdatter 47 ár eisini ættað úr Elduvík. Børn teirra: Anne Marie Lysedal 16 ár. Maren Susanne Lysedal 11 ár. Daniel Lysedal 7 ár. Um hesi fólk er bert at siga, Anna Maria giftist við Jógvan á Brúgv, Jógvan doyði skjótt eftir: Tey bygdu sær hús frammi á forinum, hesi hús standa nú sum fornminni. Á ovara skjøldri á hesum húsum sum vendi út móti allferðavegnum til og frá bygdini hingu kunngerar og lýsingartalvur og mangir burturmistir lutir eru eisini her afturkomnir til rætta eigaran. Jógvan og Anna Maria vóru barnleys. Dajal fórst við "Nesbátinum" 21 mars 1883.19 ára gamal. Marin Súsanna vanliga nevnd Marsanna hjá Berinti var ógift, hon livdi eftir í barnaheiminim, einum fittum lítlum húsum, við Marsannu doyr henda ættargrein út her á Eiði..


text:
Prísir
Allir prísirnir er í føroyskum krónum (DKK) íroknað 25% mvg um ikki annað er tilskilað.
Fyrivarni verður tikið fyri prísbroytingum, prentvillum og útseldum vørum.
Prísirnir eru bert galdandi í Føroyum.
Bílegging
Tú bíleggur við at skriva allar týðandi upplýsingar í bíleggingar útfyllingarteigarnar.
Teigarnir fyri navn, bústaður, bygd/býur, teldupostur, telefon skulu útfyllast.
Eftir bíleggingarmóttøku er avgreiðslutíðin vanliga 2-3 yrkadagur.
Er vøran ikki á goymslu, royna vit at útvega hana innan 10 dagar.
Gjaldshættir
Tú kanst gjalda við teimum mest vanligu gjaldskortunum. Um tú rindar við gjaldskorti, skalt tú bert tøppa inn kortnummar, endadag og eftirlitstal við bílegging av vøruni. Harvið loyvir tú teleshop.fo at taka upphæddina av tygara konto. Upphæddin verður ikki tikin av kontoini, fyrrenn vøran er send av goymsluni.
Búmerkið merkir, at teleshop.fo kann móttaka gjalding av bæði Visa/Dankort og Dankort.
Trygd við kortgjalding
Vit nýta trygdarprokollina SSL, sum loyniligger upplýsingarnar millum internet browsara (kortinnihavari) og ein internet servera (handilin). Hetta merkir, at teir upplýsingar, ið verða sendir, tá goldið er við gjaldskorti, verða vardir frá tygara teldu og til okkum.
Loyniliggeringin í sambandi við elektroniskan handil er SSL vanligasti hátturin og tann mest nýtti. Hesin hátturin verður mettur at verða ein ógvuliga tryggur háttur at flyta pening upp á. Á heimasíðuni http://www.betaling.dk ber til at síggja, hvussu ein SSL-gjalding verður framd.
Leveringshættir
Vøran verður send við Posta.
Returrættur
Um tú iðrar teg um keypið innan 14 dagar, afturgjalda vit fullan prís fyri vøruna, treytað av, at vøran er í upprunapakkitilfari. Vøra, ið verður latin inn aftur innan 14 dagar, men sum ikki uttan víðari kann seljast sum nýggj, verður ikki endurgoldin við fullum prísi.
Datatrygd
Upplýsingarnir, sum tú tastar inn, verða ikki nýttir til annað endamál enn til keypið av hesari vøru.
- Fartelefoni
- Heimatelefoni
- Teldur
- Televarp
- Internet
- Dronur
Keypstreytir
Prísir


text:
Bakgrund
Í 2008 var fyrsta Jobmatch starvsstevnan hildin á Norðurbryggjuni í Keypmannahavn. Eftirmetingin vísti, at stórt nøgdsemi var við Jobmatch tiltakið, og fólk hildu seg fáa nógv burturúr. Útisetar hildu Jobmatch verða eitt dømi um, at tað ikki bert bleiv tosað, men eisini gjørt nakað ítøkiligt fyri at røkka útisetunum, og vísa á tørvin at fáa hesi heimaftur eftir loknan lesna.
Fyri áhaldandi at viðlíkahalda sambandið við útisetar og fyri at fáa føroyska útisetan til í størri mun at velja Føroyar, tá hesi skulu velja, hvar tey skulu búsetast og arbeiða, bleiv tiltakið endurtikið á heysti 2010. Tiltakið var tillaga tí búskaparstøðu føroyska samfelagið var í, og var starvsstevnan tí eisini minni í vavi enn í 2008, og luttøkan somuleiðis. Men undirtøka var fyri tiltakinum, og harumframt varð borið uppá á mál at hava tiltakið um jóltíðir í Føroyum. Hetta fyri at vinnan og tað almenna skulu hava møguleika til at skapa samband við okkara vitanartilfeingi úr øllum Norðanlondum, Onglandi, Føroyum umframt øðrum londum.
Tað føroyska samfelagið og vinnan hevur altíð tørv á dugnaligari arbeiðsmegi. Staðfestast kann, at hørð kapping er um hendan málbólk. Útlendskar fyritøkur seta seg javnan í samband við tey lesandi. Tí er umráðandi, at føroyski arbeiðsmarknaðurin við jøvnum millumbilum eisini bjóðar seg fram í hesi kapping.


text:
Leygardagin 19. desember fekk Havstovan boð um, at ein streymmátari var flotnaður í Hetlandsrennuni. Streymmátarin rak við vindinum í ein landnyrðing og nærkaðist eini leið, har fleiri uppsjóvarskip royndu. Av tí at Magnus Heinason var til umvælingar á skipasmiðjuni og tí ikki kundi loysa, avgjørdi Havstovan at seta seg í samband við okkurt av føroysku skipunum. Ringt varð umborð á Norðborg, og tað bar ikki beinari á, enn at teir júst høvdu tikið trolið inn og sett kós móti landi. Norðborg var tá umleið ein tíma frá boyuni, og settu teir tí kós ímóti henni. Okkurt um hálvan annan tíma seinni høvdu teir funnið boyuna og tikið hana upp í øllum góðum.
Hesin streymmátarin varð lagdur út í juni 2015 saman við trimum øðrum mátarum, sum Havstovan legði út í Hetlandsrennuna, og fýra mátarum, sum Havrannsóknarstovan í Aberdeen (Marine Science Scotland) legði út. Hetta er eitt átak í verkætlanini NACLIM, har streymmátingar m.a. verða gjørdar í Hetlandsrennuni. Eftir ætlan skulu allir mátararnir takast uppaftur í mai, men hesin flotnaði í ótíð. Tað hendir viðhvørt, at boyurnar flotna í ótíð og oftast er tað tá okkurt galið við útloysaranum, sum heldur loddinum. Hesaferð sá tað tó út til, at hava verið okkurt galið við einum sjekuli, so at boyan misti loddið. Streymmátarin verður væntandi lagdur útaftur á sama stað í februar, tá Magnus Heinason fer á fyrsta hydrografitúrin í ár.
Havstovan takkar skipara og manning umborð á Norðborg fyri sýnda vælvild.
Mynd 1: Streymmátarin innanborða á Norðborg. Myndin er fingin frá Norðborg.
Mynd 2: Tekning, sum vísir, hvussu fortoyningin var sett saman.


text:
Gesturin er Gunnvá Poulsen úr Havn. Hon sigur frá sínum uppvøkstri, har bæði foreldrini vóru bundin at alkoholi. Hon greiðir hjartanemandi frá álvarsligu árinunum, ið hetta hevur á børnini, hvussu hon og systurin komu í pleygufamilju á Skála. Hon fortelur síðan, hvussu hon smokkaði longur og longur niður í eina djúpa depressión. Hon fór síðan til Bradford í Onglandi at vitja systur sína, sum sær hvussu støðan er, og hon hjálpir henni at sleppa á viðgerðarheimið Mercy, sum er fyri ung/yngri, sum eru rakt av hesum herviligu árinum. Síðan fortelur hon um lívið nú aftaná, hvussu hon virkar fyri onnur ung, sum eru komin í líknandi støðu – m.a. tiltakið ”Rúsfrítt summar” og tiltøk, sum verða nú á Ólavsøku.
Vertur: Preben Hansen – Teknikari: Jógvan Sune Danielsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Fyrrverandi katalanski forsetin, Carles Puigdemont, flýddi til Belgia, eftir at spanski forsætisráðharrin, Mariano Rajoy, ógildaði katalansku fólkaatkvøðuna um loysing frá Spania. Eftir hetta skuldi Puigdemont, og aðrir loysingarsinnaðir, katalanskir politikkarar fyri rættin í Spania. Teir flýddu tó undan til Belgia, tí tær ræddust, at ikki fáa rættvísa viðgerð í Spania.
Tá Mariano Rajoy sendi katalanska tingið til hús, valdi hann eisini at útskriva nýval í Katalonia, at haldast 21. desember, 2017. Carles Puidgemont velur nú, at stilla upp til valið, men hann fær ikki gjørt tað úr Spania. Tískil førir hann fjar-valstríð úr Belgia.
– Eg umboði Føroyar umvegis Danmark
Jóhan á Plógv Hansen, sum í 2012 valdi danska landsliðið fram um tað føroyska, er um at koma fyri seg eftir drúgvan skaða


text:
Á bókadøgum í Norðurlandahúsinum, 26 november 2017, kunngjørdi Vónbjørt Vang, forkvinna í Rithøvundafelag Føroya, at felagið hevur sett á stovnein Ebbu virðisløn.
Virðislønin ber navnið eftir rithøvundan Ebbu Hentze, sum livdi 25. sep.1929 til 20. mai 2015.
Sum kunnugt var Ebba Hentze ein fjølltáttaður og viðurkendur høvundur, sum skrivaði bæði barnabøkur, stuttsøgur og yrkingar. Mest kend var hon tó fyri sítt virki sum týðari. Gjøgnum árini hevur Ebba Hentze umsett eitt ótal av bókum til danskt úr enskum, týskum og svenskum, men mest úr føroyskum. Hennara íðna virki við at umseta føroyskar bøkur hevur havt ómetaligan týdning fyri kunnleika til og útbreiðslu av føroyskum bókmentum í Danmark og hinum norðurlondunum.
Umframt sítt víðfevndi virksemi sum rithøvundur og týðari legði Ebba stóran dent á at veita yngri høvundum ráð og vegleiðing. Tá ið hon skrivaði testamenti, hevði hon eisini rithøvundar og serliga teir yngru rithøvundarnar í huganum. Í testamentinum stendur soleiðis skrivað:
“Eftir mín deyð skal Listasavn Føroya arva málningar og onnur myndlistaverk, sum eftir meg eru. Annað, sum er eftir meg, herundir pengar, bøkur og allar aðrar ognir, skal Rithøvundafelag Føroya arva at nýta til stuðul til ungar rithøvundar, ið hava sýnt serligar gávur. Somuleiðis skal Rithøvundafelag Føroya til sama endamál arva øll rættindi míni sum rithøvundur, herundir framtíðar inntøkur frá danska bókasavnsgrunninum.”
Við hesum í huga setti nevndin fyri Rithøvundafelag Føroya 26. november 2017 á stovn EBBU-virðislønina, við krónum 570.155,54 á konto.
Reglugerð
Árliga kann ein virðislønin á krónur 25.000 verða latin.
Tað er nevndin í Rithøvundafelag Føroya, ið ger av, hvør fær virðislønirnar. Nevndin hevur heimild at lata eina virðisløn árliga, men eisini onga at lata.
Um ein ungur rithøvundi er limir í Rithøvundafelagnum ella ikki, eigur ikki at ávirka avgerðina hjá nevndini. Tekstaslagið eigur ei heldur at ávirka. Tilnevnast kunnu ung fólk, ið skrivar yrkingar, stuttsøgur, sangtekstir, bloggar osfr. Formurin er ikki bundin men avgerandi er, at talan er skaldsligar tekstir við góðsku, samsvarandi hugsjónini hjá Ebbu Hentze.
Havandi í huga at grundarlagið er seinasta ynski hjá Ebbu Hentze, verður virðislønin handað 20. mai, sum er dagurin Ebba Hentze andaðist.
Fyrsta virðislønin verður handað 20. Mai 2018.


text:
Avbjóðingarnar í dagsins samfelag eru av einum vavi, sum vit ikki hava sæð áður.
Tørvur er á at seta innovatión á dagsskrá í størri mun í føroyska almenna geiranum og í samfelagnum sum heild. Neyðugt er at arbeiða miðvíst við at stuðla upp undir innovatiónsmentan so nýggjar, slóðbrótandi og munagóðar loysnir verða mentar.
Hesin veruleiki setir trýst á okkara skipan og á stjórnir kring allan heim. Millum annað hevur millumstjórnafelagsskapurin OECD í fleiri greiningum og útgávum víst á alstóra týdningin av, at stjórnir seta innovatión í miðdepilin, so tær gerast betur førar fyri at loysa hesar risa avbjóðingar.
Í Føroyum er ein av størstu avbjóðingunum at skapa eitt samfelag, sum megnar at draga fólk til sín í kapping við heimsins mest framkomnu býir og lond. Staðfest varð í heildarætlanini Fólkaflyting og fólkavøkstur og øðrum hagtølum, at aldur- og kynsbýtið er skeiklað. Vit eru ov fá ung í mun til gomul, og ov fáar kvinnur eru í burðarførum aldri. Samstundis sum bæði menniskjaliga og fíggjarliga tilfeingið er og verður avmarkað, væntar borgarin alsamt meira av almenna geiranum.
Økt alheimsger er eisini ein orsøk til økta eftirspurningin eftir almennari innovatión. Føroyar eru í støðugari kapping við umheimin bæði viðvíkjandi kappingarføri í vinnuni og viðvíkjandi fólkafráflyting.
Sonevndir villir trupulleikar (á enskum wicked problems) gerast støðugt fleiri í tali, og hesir trupulleikar verða ikki loystir við einans at avseta meiri tilfeingi. Sum dømi kunnu nevnast umhvørvistrupulleikar, vantandi serlæknar, útoyggjamenning og skeiklaða aldurs- og kynsbýtið. Hetta eru trupulleikar, sum krevja nýskapandi loysnir og støðugar, tilvitaðar og skipaðar tilgongdir, sum skapa stimbrandi karmar fyri, at nýskapandi og munagóðar loysnir verða mentar. Ella sagt við einum orði – innovatión.
Tí er eingin ivi um, at okkum tørvar nýggjar loysnir fyri at tryggja góðu gongdini. Soleiðis megna vit at røkja neyðugar samfelagstænastur og skapa eitt samfelag, har fólkið trívist.


text:
Vit byrja við einari
Strategi
At menna eina heimasíðu er ikki ein tilvild av samansetingum. Týdningarmikið er at leggja eina heildarætlan,
ið gevur tínum brúkara júst tað, ið honum tørvar, á ein einfaldan hátt. Alt byrjar við eini strategi!
ið gevur tínum brúkara júst tað, ið honum tørvar, á ein einfaldan hátt. Alt byrjar við eini strategi!
Greining
Neyðugt er at hyggja at hví tú ert á alnótini og hvør tín málbólkur er. Grundleggjandi spurningar og verulig hagtøl slóða fyri dygdini.
Bygnaður
Ein heimasíða er ikki ein tilvild av samansetingum, men ein tilætlað bygnað og uppseting, ið gevur brúkaranum júst tað, ið honum tørvar.
Sniðgeving
Útsjónd hevur størri ávirkan enn ein heldur. Vit menna snið, ið eru tíðarhóskandi og málrættaði tínum málbólki.
Forritan
Við einfaldari skipan og nýggjastu tøkni, tryggja vit tær og brúkaranum bestu dygd. Forritan er ikki ein forðan, men ein styrki.
Okkara avrik
Okkara avrik
Viðmælir
Viðmælir
Vit valdu loysnina frá QODIO tí heimasíðuskipanin er sera brúkaravinarlig. Eg riti inn, broyti tað sum eg skal broyta og riti út. Harafturat hevur samskiftið hevur verið fyrimyndarligt og vit eru sera glað við úrslitið.
Brynhild Absalonsen
Samskipari
Vinnuframi
Vinnuframi
Vit á Sjónámi halda, at samskiftið við QODIO viðvíkjandi bílegging, sniðgeving og avhending av heimasíðu okkara hevur verið gott. Harumframt hevur samskifti í eftirtíðini um tænastur, fyrispurningar v.m. rigga væl. Sum heild, eru vit á Sjónámi nøgd við avrikið frá QODIO.
Ragnar Ludvig
Deildarleiðari
Sjónám
Sjónám
Skúlin við Streymin brúkar Ease heimasíðuloysnina hjá QODIO, tí loysnin er brúkaravinarlig, løtt at umsita og ikki minst, framleidd í Føroyum av føroyingum. Sum ábyrgdarumsitari av heimasíðuni vil eg klárt viðmæla loysnina, ið eg havi góða royndir av og eitt loypandi gott samstarv við.
Jens Pauli G. Nolsøe
Varaskúlastjóri
Skúlin við Streymin
Skúlin við Streymin
Fyri tveimum árum síðani sóu vit, at tíðin var komin at dagføra heimasíðuna MBF. Gamla heimasíðan var tung at fáast við, og eisini var sniðið gamalt. Nú, eftir tey ár við nýggjari heimasíðu, kunnu vit siga, at valið var rætt. Heimasíðan er løtt at umsita og bílig. Tænastan er góð, lætt er at fáa ráðgeving og at gera smáar tillagingar eftir tørvi. Heimasíðan er eftir ynski frá okkum litrík og væl sniðgivin.
Tóra við Keldu
Forkvinna
MBF
MBF
Starvsfólkini í frískúlanum Kelduni hava verið sera glað fyri heimasíðuna. Hon var ógvuliga løtt at seta seg inní, og øll starvsfólkini eru virkin á síðuni hvørja viku í sambandi við vikuætlanir, flokstíðindi o.a. Stutt sagt, ein ógviliga brúkaravinarlig heimasíða.
Jastrid Høj
Lærari og lesivegleiðari
Frískúlin Keldan
Frískúlin Keldan
Sum brúkari kann eg viðmæla øllum Ease skipanina. Ease er framúr einkul at nýta og ikki minst táputryggjað. Skal eitthvørt broytast ella dagførast, er bert at trýsta á tað og broyta tað. Liðugt og einki roks.
Ólavur í Geil
Stjóri
Advent Management
Advent Management
Vit ynsktu eina greiða heimasíðu, har boðskapurin var einkultur og har ið hægsta ynski okkara var, at myndirnar á heimasíðuni vóru góðar. Hetta ynskið, má sigast, hava vit fingið uppfylt. Vit eru glaðir fyri ta flottu heimasíðuna, ið útstrálar góðsku. Saman við góðu tænastuni, vilja vit geva QODIO okkara besta viðmæli sum samstarvspartnari.
Høgni Lútzen
Stjóri
P/f Valdemar Lútzen
P/f Valdemar Lútzen
Vit hava verið sera glað um avgerðina, at fáa okkum heimasíðu frá QODIO. Samskifti og avtalur hava hildið, sum t.d hvussu heimasíðan skuldi síggja út, hvat heimasíðan skuldi kunna, nær heimasíðan skuldi vera liðug og kostnað. Eitt, sum vit eru sera glað fyri, og sum hevur stóran týdning fyri okkum, er at heimasíðan er sera løtt at dagføra.
Dánjal J. Thomsen
Stjóri
Gummibátatænastan
Gummibátatænastan


text:
Kunngerð
08. Okt 2012
Valevnislistar til kommunuvalið 13. nov. 2012 Seinasta freist at lata valevnislistar inn er tann: 23. oktober 2012, kl. 18.00...
les meir
Burturkast í samband við fletting
24. Sep 2012
Kommunan hevur bílagt eina bingju til burturkast frá fletting. Hon verður sett á bingjuplássið hjá kommununi. Mint verður á, at vembur skulu tømast,...
les meir
Námsfrøðingur til frítíðarskúlastovu í Barnahúsinum
19. Sep 2012
Ert tú námsfrøðingur, ágrýtin, elskar at royna okkurt nýtt, dámar at skapa ein spennandi og mennandi gerandisdag og ert ein góður starvsfelagi, so er...
les meir
Almenn móttøka
07. Sep 2012
Almenn móttøka í Barnahúsinum Imba Leygardagin 8. September kl. 14-17 verður almenn móttøka í nýggja dagstovninum hjá Hvannasunds kommunu, Barnahúsið Imba. Á skránni...
les meir
Umsóknir um stuðul
06. Jun 2012
Samtykt varð á bygdaráðfundinum 4. juni, at framyvir verða innkomnar umsóknir um stuðul viðgjørdar hálvárliga. Tó verða umsóknir í serligum førum viðgjørdar leypandi. Vinarliga Hvannsunds...
les meir
Bygdaráðsfundur 04.06.2012
30. Mai 2012
Útsetti bygdaráðsfundurin, sum skuldi vera 23. mai, verður mánakvøldið 4. juni kl. 19. ...
les meir
Ung í arbeiði
21. Mai 2012
Ung...
les meir
Ruddingardagur í Hvannasunds kommunu
09. Mai 2012
Ruddingardagur 2012 Árligi ruddingardagurin í kommununi verður Leygardagin 12. mai 2012 Byrjað verður við morgunmati í Skúlanum á Fossánesi kl. 9.30, har handskar...


text:
Trivnaður umborð og á virkjum
MP Radio er ein onnur tænasta, sum MP Teknik hevur framleitt til skip og virkir. Tað er ein radioskipan, ið góðskar radiosignalið á virkjum og umborð á skipum, soleiðis at kvaliteturin á tí sum hoyrist í headsettinum gerst, sum heima.
Uppseting av radio- og (semi)intercom skipanum kann vera torført, um umstøðurnar eru krevjandi. Økið, sum skal fevnast av skipanini, kann vera stórt, í fleiri hæddum ella skildrað av við betong ella stáli.Uppsetingin kann eisini gerast enn meira krevjandi, um skipanin skal fevna um øki við nógvum gangi har hoyrivernd er neyðugt.
MP Radio er ment at virka í serliga krevjandi umhvørvi, sum í t.d. maskinhallum og maskinrúmum og annars umborð á skipi. Vanliga verður skipanin sett upp saman við FM-oyraverjum, soleiðis at brúkarin fær atgongd til tríggjar ræsur og møguliga (semi)intersom, sum verða stýrd frá sentralum stað, t.d. av skrivstovu ella av brúnni.
MP Radio er longu umborð á fleiri skipum og á fleiri virkjum. Afturmeldingarnar eru, at starvsfólk og manningar hava verið sera glað fyri skipanina, og fyri okkum á MP Teknik er tað hugaligt at konstatera, at vit faktiskt ongar klagur um feilir við skipanini hava fingið yvirhøvur, sigur Petur í Gong, stjóri á MP Teknik.


text:
Tíðindi
27. november 2017
Verður hugt at námsætlanini, sæst, at tað at lesa og at skriva eigur at verða sætt sum javnskipaðar lærutilgongdir. Tað sigur Guðna Berg Mikkelsen, lærari, sum í bachelorritgerð síni á Námsvísindadeildini í fjør skrivaði um motiverandi tekstframleiðslu. At tað at skriva og lesa verður javnsett í námsætlanini, tulkar Guðna Berg Mikkelsen sum, at lærarin eigur at brúka líka nógva orku til báðar lærutilgongdirnar.
- Báðar lærutilgongdirnar treyta hvørja aðra á tann hátt, at tá ið skrivað verður, mennist og styrkist kunnleikin hjá næmingunum til millum annað bókstavir, ið gevur nýbyrjarum betri fortreytir til at læra at lesa. Og við at lesa tekstir og alskyns tekstasløg læra næmingarnir í fyrstu atløgu orðamyndir, teknseting og setningsbygnað og seinni krøvini til tekstasløg, sum so aftur kunnu nýtast í egnari tekstframleiðslu. Tá ið skrivað verður í ymiskum tekstasløgum fáa næmingarnir so líðandi eina betri fatan av teimum tekstum, ið teir seinni sjálvir fara at lesa. So tað at lesa og at skriva gevur næmingunum tekstroyndir, umframt at vera tvær tilgongdir, ið eisini treyta hvørja aðra.
Lærarin eigur at gera sær greitt, at skal næmingurin menna skrivligu førleikarnar, skal næmingurin lesa og hoyra um tekstasløg fyri at hava eitt hvørt at skriva út frá, okkurt at skriva um og onkran at skriva til, heldur Guðna Berg Mikkelsen.
- Eru hesar aðalsúlur í gerandisundirvísingini, fær næmingurin eitt gott útgangsstøði í skrivliga arbeiðinum við teimum mongu tekstum, ið bara bíða eftir at verða lisnir.
Men mín hugsan er, at um næmingarnir ikki verða vandir frá byrjan við at skriva og framleiða tekstir, soleiðis at tað gerst ein natúrligur partur av allari undirvísing í øllum lærugreinum, so verður tað bara tyngri hjá bæði lærara og næmingum at koma í gongd við skrivingina.
Guðna Berg Mikkelsen vísir á, at seinastu árini hevur nógv ljós verið varpað á, at næmingar eiga at lesa hvønn dag fyri at gerast betri og skjótari lesarar; hon heldur, at lærarar eiga at seta sær somu mál fyri skrivingina og tekstframleiðsluna.
- Tað er eyðsæð, at næmingar gerast einans betri til at skriva og framleiða tekstir við júst at framleiða tekstir.
Les alla greinina í Skúlablaðnum, Fólkaskúlin eigur at leggja líka stóran dent á at læra næmingin at skriva sum at lesa, har Guðna greiðir nærri frá evninum.
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Frágreiðing frá Skattanevndini løgd fram
Dan Klein --- 04.12.2017 - 10:16
Frágreiðingin frá skattanevndini verður løgd fram í Smæruni, týsdagin 5. desember kl. 11 í Smæruni, J.H. Schrøtersgøta 7, Tórshavn.
Skattanevndin hevur arbeitt við eini frágreiðing um føroysku skattaskipanina síðani á sumri í fjør.
Nú er arbeiðið við frágreiðingini komið undir land, og týsdagin 5. desember kl. 11 verður almenn framløga av frágreiðingini í Smæruni.
Kári Petersen, sum hevur verið formaður í skattanevndini, fer at leggja fram, og høvi verður at seta spurningar til frágreiðingina.


text:
Ynskir tú at betra um trygdina og effektivitetin á tíni fyritøku, kunnu VAKMYNDATÓL vera eitt hent amboð.
Vit seta VAKMYNDASKIPANIR upp og viðlíkahalda tær. Tú avgerð, um tú vilt keypa ella leiga útgerðina frá okkum.
Dømi um fyrimunir við at hava VAKMYNDATÓL eru:
-
Fyribyrgjan av stuldri, herverki og øðrum óynsktum hendingum
-
Betra um trygdina hjá starvsfólki
-
Minni svinn
-
Skjalprógvan av hvat fór fram, um innbrot ella annað óheppið er farið fram
Ver vælkomin at ringja til okkara á telefon +298 606060, og fá meira at vita um VAKMYNDATÓL.
Áðrenn vit kunnu seta tykkum VAKMYNDATÓL upp, er neyðugt, at tit hava fingið loyvi frá Dátueftirlitinum at hava vakmyndatól. Hetta loyvið skal søkjast um av tykkum, men vit hjálpa fegin við umsóknini. Leinkja til umsókn til Dátueftirlitið er at finna her.
Tá VAKMYNDATÓL eru sett upp, skulu frámerki vera sjónlig, sum siga frá, at VAKMYNDATÓL eru. Hetta er eitt lógarkrav, og hetta gera vit sjálvandi fyri tykkum.
Tær VAKMYNDATÓL skipanir, ið vit umboða, eru sera framkomnar, bæði tá tað snýr seg um dygd, trygd og myndagóðsku. Skipanirnar eru av ymiskum slag, - eitt nú náttarvakmyndatól, og seta vit skipanina saman júst eftir tørvinum hjá tíni fyritøku.


text:
Býráðið í Runavíkar kommunu samtykti á fundi 29. november fíggjarætlanina fyri 2013. Skattaprosentið verður 22%, tað er óbroytt, og barnafrádrátturin hækkar við 500 kr til 5.000 kr fyri hvørt barnið.
Skattainntøkurnar eru mettar til 119,4 mió komandi ár, har av 7 mió eru partafelagsskattur. Til rakstur eru avsettar 85,7 mió, til íløgur 55,3 mió og til fíggjarkostnað 13,9 mió. Kommunan tekur komandi ár 30 mió í láni, har av størsti parturin fer til nýggja fimleikarhøll, sum verður størsta einstaka íløgan í 2013.
Saltangará 3. des. 2012
Runavíkar kommuna
Magnus Rasmussen, borgarstjóri


text:
Niðurpíndur útjaðari
18. august 2015
Nú má tíðin vera komin har útoyggjarnar fáa gagn av búskaparligu framgongdini seinastu mongu árini. Sum útoyggj er at rokna allar oyggjar, sum ikki hava vegasamband til meginøkið, les Tórshavn. Vit hava ein høvuðsstað vit kunnu vera stolt av. Har finnist alt, sum ein nútímans høvuðsstaður skal hava, og ein stórur partur av æruni kann tilskrivast borgarstjóranum Heðin Mortensen, ættaður úr Trongisvági.
Í lesarabrævi undir heitinum “Sterkur høvuðsstaður, treytin fyri einum sterkum Føroyum”, skrivar borgarstjórin Heðin Mortensen m.a.:
“Tess meira vit spjaða tilfeingi og orku til somu endamál fleiri staðni kring landið, tess veikari standa vit í kappingini við tey, sum vilja hava fatur á okkara góðu fólkum. Bæði tí tilboðini gerast vánaligari og møguleikarnir verri, og tí at landið verður minni fjølbroytt og minni upprunakent, um vit umbyggja aðrahvørja bygd til at líkjast einum lítlum høvuðsstaði”
og víðari.
“Hetta merkir ikki, at aðrir býir og bygdir kring landið ikki eisini skulu mennast – men prísurin fyri at menna útjaðaran nýtist ikki at vera, at høvuðsstaðurin skal niðurlagast. Tvørturímóti, vit skulu menna bæði bygd og bý.”
Í Tórshavn liggja í dag útvið 100% av øllum størri almennum stovnum. Allar flestu stovnar í hjartanum í okkara høvuðsstaði leiga til ein kvm.prís, sum liggur upp til 200% omanfyri tað, líknandi bygningar kunnu leigast fyri uttanfyri Havnina.
Stórt sæð øll vøra, sum kemur til og úr Føroyum fer um kaikantin í Havn. Hvør gularót og marsbar eti úti í Svíni ella suðuri í Sumba hevur verið um kaikantin í Havn, har vørugjald er goldið til Tóshavnar Havn.
Stórt sæð hvør fiskastertur framleiddur til útflutning runt Føroyaland, fer um kaikantin í Havn, sum aftur her spinnur gull uppá vøru- og havngjald, sum onnur hava skapt.
Øll ferðafólk, bilar og vøra sum koma við strandfaraskipunum til og úr Tórshavn eru áløgd gjøld fyri at koma um kaikantin í Havn, sum tað almenna Føroyar rindar Tórshavnar Havn. Strandfaraskipini Smyril og Ternan gjalda eitt mánaðarliga havnagjald til Tórshavnar Havn uppá smáar 400.000 kr. Ternan fyri at flyta borgarar í Tórshavnar Kommunu innanhýsis.
Hetta er bara ein lítil partur av inntøkunum hjá Tórshavnar Kommununi, sum fyrr vóru spjaddar út á størri bygdinar runt landið, og skapti arbeiðspláss og inntøkur til útjaðaran.
Hetta er eitt satt gullnám fyri okkara høvuðsstað, og kundi man uttanfyri høvuðsstaðin ynskt sær ein størri solaritet og útjavnan av hesum virðum frá javnarborgmeistaranum í Tórshavnar Kommunu, Heðin Mortensen.
Onnurhvør bygd hevur ongar ætlarnir um at líkjast einum høvuðsstaði.
Har man í Tórshavn Kommunu tosar um íløgur til golfbanar, musikkhús, sjónleikarahús v.m berjast vit uttanfyri Havnina við at fáa endarnir at røkka saman og til dagliga raksturin av niðurslitnum barnagørðum, skúlum, ellisheimum, vegum v.m.
Havnin er ikki við sviði soð á nakran hátt og fær sítt. Uttan útjaðaran hevði nokk ikki staði so væl til í okkara høvuðsstaði.
Nú má tíðin vera komin til, at útjaðarin fær sín part av almenna ríkidøminum á landi.
Conrad Gaard Joensen
Valevni Sambandsfloksins til løgtingsvalið
RN
Aftur


text:
OGNIR til sølu/leigu
BYGDARRÁÐSFUNDIR
LÝSINGAR
-
ÚTSTYKKINGAR
KORT
VEÐRIÐ
Fiskivinnuskúlin 25 ár
05.03.2014
Í ár eru 25 ár síðan Fiskivinnuskúlin í Vestmanna tók ímóti fyrstu næmingunum. Eftir eina baldruta byrjan við vánaligum hølisviðurskiftum, húsast skúlin í dag í nýggjum og tíðarhóskandi skúlabygningi. Skúlin er partur av nýggju gymnasialu skipanini og bjóðar ungfólki eina 3-ára tilfeingisbreyt, sum serliga er ætlað teimum, ið hava áhuga fyri náttúru, náttúrutilfeingi, umhvørvi og burðardygd.
Fiskivinnuskúlin var upprunaliga partur av skúlapakkanum, sum Løgtingið samtykti í 1988. Lógin heimilaði landsstýrinum at seta á stovn fiskivinnuskúla í Vestmanna við deild í Vágum og ein skúla í Runavík. Bara skúlin í Vestmanna gjørdist veruleiki. Fiskivinnuskúlin byrjaði sum ein yrkisskúli, ið hevði til endamáls at útbúgva arbeiðsformenn, góðskuleiðarar og onnur starvsfólk til fiskavirkis- og alivinnuna. Fyrstu nógvu árini vóru flestu næmingarnir rættiliga tilkomnir, tá teir byrjaðu á skúlanum.
Næmingarnir, sum hava tikið prógv á Fiskivinnuskúlanum, síggjast nú aftur nógvastaðni úti í samfelagnum. Í byrjanini høvdu tey flestu vinnulívsroyndir, áðrenn tey komu í skúla, og tey fóru út aftur í vinnulívið, tá tey høvdu fingið skúlagongdina. Fleiri fyrrverandi næmingar starvast í dag í fiski- og alivinnuni, men fleiri eru farin heilt aðrar vegir, m.a. undir víðari útbúgving.
Fiskivinnuskúlin í dag
Tíðir broytast, og nógvar broytingar eru gjørdar í útbúgvingarskipanini á Fiskivinnuskúlanum. Tey, sum nú søkja inn á skúlan, eru yngri fólk, sum ofta koma beinleiðis úr fólkaskúlanum. Hesi vilja fegin hava møguleika at útbúgva seg á hægri lærustovnum í Føroyum ella uttanlands. Tí er skúlin í dag ein studentaskúli burturav við fleiri lestrarfyrireikandi lærugreinum, sum eru felags fyri gymnasialu miðnámsskúlarnar. Profilurin hjá skúlanum er tó lagaður til føroysk viðurskifti. Nýggja tilfeingisbreytin gevur næmingunum hollan kunnleika til náttúrutilfeingi og náttúru í breiðasta týdningi, og stórur dentur verður lagdur á burðardygga gagnnýtslu av náttúruni. Aftrat fiskivinnuni ber til at nevna alivinnu, landbúnað, urtagarðsyrki, veðurlagsbroytingar, jarðfrøði o.s.fr.
Umframt at manna føroyska vinnulívið við dugnaligum fólkum, hevur Fiskivinnuskúlin nógv góð úrslit at vísa á. Næmingar á skúlanum hava vunnið europameistaraheitið í “European Business Games”-kappingini heilar tríggjar ferðir, og nógv minnast helst bókina “Góður matur úr sjónum”, sum næmingarnir á Fiskivinnuskúlanum góvu út, og sum setti sølumet, tá hon kom út í 2001.
Sjálvt um innihaldið og endamálið hjá skúlanum er nógv broytt, síðan skúlin varð settur á stovn, so eitur skúlin framvegis Fiskivinnuskúlin. Tilfeingisbreytin fevnir um nógv meira enn bara fiskivinnu, og tí hevur leiðslan skotið upp at broyta navnið á skúlanum til Tilfeingisskúlin. Higartil verður hetta navnið bara brúkt sum undirheitið til upprunanavnið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Halló Jógvan:
Nógv verđur gjřrt burturúr, nú valiđ nćrkast. Summi hvessa sćr pennin, onnur vitiđ og nřkur fá gera bćđi. Eitt, sum eg beit merki í, er slagorđiđ "Tórshavn - fyrst og fremst".
Tađ eru bćđi argjamenn o.o., sum leggja andlit til hetta slogan, og tađ tykist eitt sindur řrkymlandi, tí í kommununi eru jú Kollafjřrđur, Nólsoy, Argir, Hoyvík, Hvítanes, Sund, Kaldbak, Hestur og Koltur.
Hvřrja áskođan hevur virknasta valevni á lista E um hendan spurning?
Palli
Svar:
Halló Palli!
Ja, hatta er eitt slagorđ, sum fólkaflokkurin koyrir runt viđ. Eg sigi sum tú, at hatta má vera řrkymlandi fyri tey, sum ikki búgva í Havn.
Helst er hatta eisini ein greiđ ábending um, at allir flokkar taka ikki útriđirnar í sama álvara. Fólkaflokkurin signalerar iđ hvussu so er, at útriđirnir skula ikki rokna viđ vćlvild, fyrrenn Havnin einaferđ hevur fingiđ alt sítt.
Okkara stevna er, at fólkiđ í bygdum og oyggjum skal hava javnbjóđis mřguleikar eins og sama rćtt og somu skyldur sum vit havnarfólk.
Vit vilja eisini Havnini alt tađ besta, men vit ásanna samstundis tćr skyldur, sum kommunan hevur átikiđ sćr mótvegis bygdum og oyggjum.
Heilsan
Jógvan.


text:
VIÐ TYRLU Í LÍTLU DÍMUN
Við tyrlu í Lítlu Dímun
Niels Hammer, Suðuroyarportalurin, 15-06-2008
Í mong ár hevur Lítla Dímun verið oyggin, har hvalbingar hava seyð. T.v.s. at tað eru eina mest hvalbingar, ið hava atgongd til oynna. Seinastu árini er eitt ættarskiftið farið fram í eigaraskaranum, og við hesum ungu monnunum er eisini nýhugsan komin. Teir brúka nú eisini tyrluna, tá ið teir eru eftir seyði um heysti, men teir eru eisini byrjaðir at bjóða Lítla Dímun sum ferðamál.
Túrurin skuldi upprunaliga vera 3. mai, saman við tiltakinum ‘Vilt í Hvalba’. Tann dagin var toka og vindur á oynni, og tí valdu fyrireikararnir at útseta ferðina til 14. juni.
Tí var tað við spenningi, at farið varð til Hvalbiar leygarmorgunin. Jú, tað var klárt í oynni, og vit fingu at vita, at menn høvdu sovið á toppinum á Lítlu Dímun um náttina, so alt bendi á, at vit fingu eina góða útferð.
Vit høvdu frætt, at tyrlan fór at flúgva úr Hvalba, men fyrireikararnir høvdu, saman við tyrlumanningini, valt at flúgva frá tyrlupallinum í Froðba, og í mun til upprunaligu ætlanina um eina tyrlu, so vóru tvær tyrlur tøkar í dag. Bussar koyrdu ferðafólkini úr Hvalba og til tyrlupallin í Froðba. Tað tók tyrluni umleið ein tíma at flyta øll 125 fólkini út í oynna, og tá ið vit komu í land, stóð Óli Jensen, formaður í Lítlu Dímun og tók ímóti okkum. Vit fingu eina skjóta vegleiðing um, hvussu vit skuldu fyrihalda okkum. Eisini stóðu vaktir á útvaldum støðum at tryggja, at ferðafólkini ikki gingu seg í óføri.
Komin út í oynna, skuldi hendan oyggin, ið eg bara havi sæð frá sjónum, tá ið ein siglir við Smyrli, kannast. Tað tók ikki leingi at ganga enda í annan, og oyggin var ikki tann, ið man hevði ímyndað sær. Vøllurin í erva var væl størri, enn hvat eg hevði ímyndað mær. Tað kendist eitt sindur løgi at standa og hyggja inn á Hvalba úr Lítlu Dímun, tá ið ein hugsar um, hvussu ofta ein hevur staðið í Hvalba og hugt út á Lítlu Dímun.
Veðrið var av tí allar fagrasta, og fólk hugnaðu sær óført. Myndir skuldi sjálvandi takast, summi ótu matpakka og onnur gingu runt á oynni. Helvtin, eini 30-40 av ferðafólkunum høvdu meldað seg til at síga av oynni á heimtúrinum. Hetta varð tíanverri av ongum, tí veðrið var ikki til vildar, og fyrireikararnir vildu ikki taka nøkur óráð fyri.
Eftir einari løtu var tíðin komin til sjálvt hæddarpunktið, fólkafundin. Ikki fyri at taka nakað frá Torbirni Jacobsen, ið helt eina framúr góða røða, so greiddi Róin Schrøter frá søguni hjá Lítlu Dímun. Róin greiddi frá, hvussu hvalbingar keyptu oynna á uppboði í 1850 fyri 4.820 ríkisdálar. Tað sigst, at hvalbingar stóðu saman sum ein maður, og teir tømdu hvønn einasta kistubotn fyri at kunna keypa Lítlu Dímun.
Felagssangur var eisini á skránni, og millum sangirnar var sangurin, ið var yrktur til 100 ára haldið hjá Lítlu Dímun. Eisini var ein nýggjur sangur sungin, ið Hans Joensen, vanliga nevndur Hans í Líðini, hevði yrkt til hetta høvi. Til stuttleikar kann nevnast, at Óli Jensen helt, at tað var uppá sítt pláss at syngja ’So vakrar moyggjar’ nú konufólkini vóru so vælumboðaðar á eini oyggj, ið fyri tað mesta bert er vitjað av mannfólki. Aftaná fólkafundin varð farið uppá ’gólv’. Harmonikan var eisini við, og tá ið ’Hamarsá’ rungaði í teltinum, so var tað ein lítil løta til at teltið var fult av fólki, ið fingu sær ein ’swing om’.
So hendi tað, ið ikki skuldi henda – tokan byrjaði at leggja seg um toppin á Lítlu Dímun. Tað hevði verið av fagrasta veðrið allan dagin, men um eitt tíðina kom tokan sníkjandi. Beinanvegin vóru boð send eftir tyrlunum. Tokan hevði lyndið at arga, tí ta einu løtuna var klárt, og síðan dróg saman um aftur. Við góðari leiðbeining frá fyriskiparanum og tyrlumanningini gekk tað skjótt fyri seg at fáa ferðafólkini av oynni. Flogið var aftur til Froðbiar, har bussar stóðu klárir at koyra okkum til Roynhøllina at fáa heita súpan. Tá ið bussarnir komu til Hvalbiar, komu báðar tyrlurnar til Hvalbiar við teimum seinastu fólkunum.
Ein frálíkur túrur var at enda komin, og vit, sum vóru við á túrinum, eru eina uppliving ríkari.
Fleiri myndir eru at síggja á http://www.pbase.com/njh/litladimun